Папаверин – medu.uz – Дорилар ҳақида маълумотлар ўзбек тилида\nHome Йўриқномалар Папаверин\nПрепаратнинг савдо номи: Папаверин\nТаъсир қилувчи модда (ХПН): папаверин\nфаол модда: 40 мг папаверин гидрохлориди\nёрдамчи моддалар: картошка крахмали, стеарин кислотаси, сахароза (қанд) – 350 мг вазнли таблеткани олингунча.\nТаърифи: оқ рангли, яссицилиндрик, фаска ва рискали таблеткалар.\nАТХ коди: А03АD01\nПапаверин гидрохлориди силлиқ мушакларнинг тонусини пасайтиради ва шу боисдан томирларни кенгайтирувчи ва спазмолитик таъсир кўрсатади. Фосфодиэстераза ферментининг ингибитори бўлиб, хужайра ичида циклик 3,5-аденозиномонофосфатни тўпланишини ва кальцийнинг миқдорини камайишини чақиради, бу силлиқ мушакларнинг қисқарувчанлигини бузилишига ва уларни бўшашишига олиб келади. Папаверин гидрохлоридининг марказий нерв тизимига таъсири кучсиз ифодаланган, фақат катта дозалардагина у бироз седатив самара кўрсатади. Катта дозаларда юрак мушагининг қўзғалувчанлигини пасайтиради ва юрак ички ўтказувчанлигини секинлаштиради.\nСўрилиши – юқори. Гистогематик тўсиқлар орқали ўтади.\nЖигарда метаболизмга учрайди. Ярим чиқарилиш даври – 0,5-2 соат.\nБуйраклар орқали (метаболитлари кўринишида) чиқарилади.\nПапаверин гидрохлориди қон томирлари, қорин бўшлиғи аъзоларининг ва бронхларнинг силлиқ мушакларини спазмлари билан боғлиқ функционал бузилишлари ва оғриқларини олдини олиш ва даволаш учун қўлланади.\nПериферик қон томирларининг спазмларида (эндартериит ва бошқалар), бош мия томирларининг спазмларида, стенокардияда (мажмуавий даволаш таркибида), бронхоспазмда, қорин бўшлиғи аъзоларининг силлиқ мушакларини спазмларида (пилороспазм, спастик колит, холецистит, ўт-тош касаллигининг хуружлари), сийдик йўлларининг спазмларида, буйрак санчиғида қўлланади.\nИчга, катталар 40-80 мг дан суткада 3-4 марта; болалар суткада 2-4 марта; 1 ёшдан 2 ёшгача бўлган болалар – 5 мг дан қабулга, 3-4 ёш – 5-10 мг, 5-6 ёш – 10 мг дан, 7-9 ёш – 10-15 мг дан, 10-14 ёш – 15-20 мг дан қабул қиладилар.\nКатталар учун юқори дозалари: бир марталик доза – 200 мг, суткалик доза – 600 мг.\n1 ёшли болалар учун юқори дозалари: бир марталик 5 мг, суткалик 10 мг; 2 ёшда – бир марталик – 10 мг, суткалик – 20 мг, 3-4 ёш – бир марталик – 15 мг, суткалик – 30 мг; 5-6 ёш – бир марталик – 20 мг, суткалик – 40 мг; 7-9 ёш – бир марталик – 30 мг, суткалик – 60 мг; 10-14 ёш – бир марталик доза – 50-60 мг, суткалик – 100-120 мг.\n10 мг дан кичикроқ дозалар дорихонанинг ишлаб-чиқариш бўлимида тайёрланади.\nАллергик реакциялар, қисман ёки тўлиқ атриовентрикуляр блокада, юрак қоринчалари экстрасистолияси, артериал босимни пасайиши, қабзият, уйқучанлик, «жигар» трансаминазаларининг фаоллигини ошиши, эозинофилия бўлиши мумкин.\nПрепаратга юқори сезувчанлик, AV-блокада, глаукома, оғир жигар етишмовчилиги, кексалар (гипертермияни ривожланиш хавфи туфайли), 1 ёшгача бўлган болаларда қўллаш мумкин эмас.\nЭҳтиёткорлик билан (кичик дозаларда) – бош-мия жароҳатидан кейинги ҳолат, сурункали буйрак етишмовчилиги, буйрак усти безлари фаолиятининг етишмовчилиги, гипотиреоз, простата безининг гиперплазияси, қоринча устки тахикардияси, шок ҳолатлари.\nЛеводопанинг паркинсонизмга қарши самарасини ва метилдопанинг гипотензив самарасини пасайтиради. Барбитуратлар билан мажмуада қўлланганда папавериннинг спазмолитик таъсири кучаяди. Трициклик антидепрессантлар, прокаинамид, резерпин, хинидин сульфати билан бирга қўлланганида гипотензив самараси кучайиши мумкин.\nДаволаш даврида алкогольни қабул қилиш истисно этилиши керак.\nҲомиладорлик ва лактацияда препаратнинг хавфсизлиги аниқланмаган.\nҚон томирларни кенгайтирувчи таъсири тамаки чекишда пасаяди.\nСимптомлари: диплопия, ҳолсизлик, АБ ни пасайиши, уйқучанлик.\nДаволаш: симптоматик (артериал босимни тутиб туриш).\n10 таблеткадан поливинилхлорид плёнка ва лакланган босма алюмин фольга контур уяли ўрамда.\n2 контур уяли ўрам қўллаш бўйича йўриқномаси билан бирга картон қутига жойланган.\n10 таблеткадан полимер қопламали қоғоз контур уясиз ўрамда.\n800 контур уяли ёки 700 контур уясиз ўрамлар тенг миқдордаги қўллаш бўйича йўриқномаси билан бирга гуруҳ ўрамига жойланади.\nПапаверина гидрохлорид суппозиторий06.05.2018Кейингиси


25.02.22 15:36\tmsk\nАфғонистон Марказий банки. TOLOnews сайти фотосурати\n23 февраль куни Ўзбекистон Афғонистоннинг янги ҳукумати, яъни «Толибон»* радикал ҳаракатининг гуманитар инқирозни енгиб ўтишида ёрдам бериш учун хорижий банклардаги давлат активларини музлатиш зарурлигини эслатиб ўтди. Ўзбекистон Президентининг Афғонистон бўйича махсус вакили Исматулла Иргашев «Толибон» ҳукумати Афғонистонни тинч йўл билан фаровонлиштириш бўйича чора-тадбирлар кўраётгани, мамлакатда давлат институтлари иши қисман тиклангани, маошлар берила бошлангани, бироқ у ерда нақд пулнинг танқис эканига эътибор қаратди.\n«Шу нуқтаи назардан, биз мамлакатнинг хориждаги молиявий активларини озод этилиши тарафдоримиз», — деди Иргашев.\nМузлатилган активлар, биринчи навбатда Америка банклари ҳисоб рақамларига жойлаштирилган ва Кобулда толиблар ҳокимиятни эгаллаб олганидан кейин АҚШ ҳукумати томонидан музлатилган 9,4 миллиард долларни ташкил этади. Ушбу маблағлардан фойдалана олмаслик, жумладан Афғонистонда фавқулодда гуманитар вазият юзага келишига сабаб бўлди. 11 февраль куни Америка президенти Жо Байден Афғонистон давлат активларини қисман озод этиш тўғрисида фармон имзолади, бироқ маблағнинг катта қисми, АҚШ расмийларига кўра, 11 сентябрь қурбонлари яқинларига товон пули сифатида тўлаш учун сарфланиши керак.\nБу қарор кутилмаганда толиблар ва уларнинг бошқарувига қарши бўлган афғонларни бирлаштирди.\n«Толибон» радикал ҳаракати ўтган йил 15 августида Кобулда ҳокимиятни қаршиликсиз қўлга киритган эди. Шундан сўнг, АҚШ Афғонистон Марказий банкининг мамлакатдан ташқаридаги ҳисоб рақамларида бўлган 9,4 миллиард долларини ҳибсга олишга қарор қилди. Ушбу маблағларнинг 7 миллиард доллари Америка банкларига, қолгани Германия, Бирлашган Араб Амирликлари, Швейцария ва бошқа бир қанча мамлакат банкларида сақланади.\nВашингтон бу ҳаракатини АҚШ ва дунёнинг кўплаб давлатларида террорчи ташкилот сифатида тан олинган «Толибон» ҳаракатининг мазкур активлардан фойдаланишига рухсат бермоқчи эмаслиги билан изоҳлади.\n«Афғон ҳукумати Марказий банкининг Қўшма Штатлардаги активлари толибларга берилмайди», — деди АҚШ маъмурияти расмийси.\nСўнг вазият янада чигаллашди. 2001 йилдан бери Афғонистон иқтисодиётини барқарор ушлаб турган кўплаб халқаро ташкилотлар ва ҳукуматлар толиблар билан ҳамкорлик қилишдан бош тортдилар. Таъкидлаш жоиз, Афғонистонда хорижий қўшинлар мавжуд бўлган 20 йил давомида ўзини-ўзи таъминлайдиган кучли иқтисодиёт шаклланмаган эди. Бу эса ўз навбатида кўкнори этиштириш билан шуғулланадиган кўплаб афғон деҳқонларининг ўз фаолиятини тўхтатмаслигига сабаб бўлди. Қолаверса, чет эл аралашуви даврида кўкнори етиштириладиган майдонлар сарҳади анчагина кегайганди. Гиёҳванд моддалар ишлаб чиқариш йилдан-йилга ўсиб борди, гарчи афғон ҳукумат кучлари чет эл қўшинлари билан ҳамкорликда экинларини вақти-вақти билан йўқ қилиб турган бўлсалар-да.\nНақд пул тақчиллиги, чет эл ҳукуматлари томонидан банк операцияларини блокировка қилиниши, шунингдек толиблар ҳукуматининг иқтисод соҳасидаги ножўя ҳаракатлари сабаб Афғонистон ўтган йил кузда очарчилик жари ёқасига келиб қолди, юз минглаб одамлар ишсиз қолди, давлат хизматлари сектори деярли барбод бўлди.\nТолиблар билан алоқа ўрнатган давлатлар томонидан афғонларга юборилган инсонпарварлик ёрдами вазиятни қисман юмшатиб турди. Хусусан, Ўзбекистон, Россия, Эрон, Туркманистон, Хитой ва Қатар каби давлатларидан инсонпарварлик ёрдамлари жўнатилди. Бироқ, вазиятни тубдан яхшилаш имконсиз эди.\n«Толибон» АҚШдан Афғонистон давлати активларини озод қилишини кўп марта сўради. Толиблар билан мулоқот ўрнатган давлатлар расмийлари ҳам худди шундай илтимос билан Америка расмийларига мурожаат қила бошладилар. Аммо АҚШ маъмурияти қатъийлигича қолди: террорчилик фаолиятига пул сарфлайдиганларга бир тийин ҳам берилмайди.\nАйни пайтда Афғонистондаги вазият қиш фасли бошланиши билан кескин ёмонлашди. Жаҳон соғлиқни сақлаш ташкилоти ноябрь ойида Афғонистонда қишда оғир тўйиб овқатланмаслик туфайли камида 1 миллион бола ҳалок бўлиши мумкинлигини эълон қилди.\nАҳвол шу даражага етдики, январь ойида БМТ Бош котиби Антониу Гутерриш Афғонистоннинг давлат молиявий активларини эркин қилишга чақирди. «[Қишнинг совуқлиги] ва музлатилган активлар Афғонистон халқи учун ҳалокатли комбинациядир. Бундай фавқулодда вазиятда одамларнинг ҳаётини сақлаб қолиш ва иқтисодиётни қўллаб-қувватлаш учун пулдан фойдаланишга тўсқинлик қилувчи қоидалар ва шартларни тўхтатиб туриш зарур», — деди БМТ Бош котиби.\nНиҳоят, 11 февраль куни АҚШ президенти Жо Байден Афғонистон ҳукуматининг АҚШ банкларидаги активлари афғонларга ёрдам кўрсатувчи гуманитар ташкилотларга юборилиши ҳақидаги фармонни имзолади.\nЛекин барча активлар эмас.\nТовон пулини ким тўлаши керак?\nҚўшма Штатлар президенти 7 миллиард долларнинг ярмини афғонлар учун гуманитар мақсадлар учун жўнатишга, ярмини эса 2001 йил 11 сентябрь ҳужумларида яқинлари ҳалок бўлган америкаликларга беришга қарор қилди. Бу қарор кутилмаганда афғон жамиятини жунбушга солди: толиблар ва уларнинг рақиблари Байденнинг қарорига қарши чиқа бошладилар.\n«Толибон» назоратидаги Афғонистон Марказий банки баёнот бериб, АҚШ маъмуриятини қарорни қайта кўриб чиқишга чақирди, Афғонистон халқи бу жамғармаларнинг ягона эгаси эканига ишора қилди.\nАҚШ ҳукумати қарорини толибларнинг бошқа расмийлари ҳам қоралади.\n«11 сентябрь хуружларининг Афғонистонга ҳеч қандай алоқаси йўқ», деб ёзади толибларнинг расмий вакили Иномуллоҳ Самангоний.\nРадикал ҳаракатнинг Кобулдаги хавфсизлик кучлари матбуот котиби Халил Задран Twitterдаги саҳифасида «музлатилган пуллар»га ҳақдор афғон халқи сўнгги 20 йил давомида бўлгани каби ўз ҳуқуқлари учун курашни давом эттиришини айтди.\nТолибларнинг Қатардаги ваколатхонаси вакили Муҳаммад Наим Афғонистон Марказий банки заҳираларининг мусодара қилинишини «ўғирлик» ва «маънавий таназзуллик» белгиси деб атади.\n«Толибон» режимининг мухолифлари ҳам Байденнинг қарорига қарши чиқишди. Шундай қилиб, Афғонистоннинг собиқ ташқи ишлар вазири Муҳаммад Ҳаниф Атмар ўзининг Twitterдаги саҳифасида Афғонистон Марказий банкининг активлари толибларга эмас, балки афғон халқига тегишли эканини ёзди. Унинг фикрича, бу маблағларнинг Марказий банк функцияларини сақлаб қолиш мақсадидан ўзга инсонпарварлик ёрдамига исроф қилиниши келажакда узоқ афғонларга янада кўпроқ зарар етказади.\nАтмарнинг таъкидлашича, Қўшма Штатларда сақланаётган активларнинг ярми 2001 йил 11 сентябрь хуружлари қурбонлари оилаларига ажратилиши ахлоқ ва мантиққа зиддир: афғонларнинг ўзи ҳам терроризмдан кам азият чеккан эмас.\nТолибларга қарши қуролли кураш олиб бораётган Афғонистон Миллий қаршилик фронти (МҚФ) расмий вакили Али Маисам Назарийнинг айтишича, Афғонистон давлат мулки мамлакатда барча аҳоли манфаатларини ҳимоя қилувчи ҳукумат тузилмагунча сақланиши керак. «Ҳужумлар учун афғонлар эмас, толиблар ва уларнинг ҳомийлари товон тўлашлари керак», — деди ФТС вакили.\nАфғонистон ҳукуматининг музлатилган активлари 2001 йил 11 сентябрь хуружлари қурбонларининг қариндошларига тўлаш учун ишлатилиши мумкинлиги ҳақидаги ғоя АҚШда ўтган куздан бери муҳокама қилинмоқда. Бу эрда мантиқ шундай: АҚШ разведка хизматларининг маълумотларига кўра, ушбу терактлар ташкилотчилари 2001 йили толиблар назорати остида бўлган Афғонистон ҳудудида бўлишган. Толиблар яна мамлакатни назорат қилишмоқда, давлат активлари ҳам расман уларнинг қўлида, шунинг учун улар тўлашсин. Бироқ, Америка ҳукумати афғон давлат активлари Афғонистонда америкапараст ҳукуматлар ҳукмронлик қилган ўша 20 йил давомида Марказий банк томонидан тўплангани тўғрисида чурқ этмаяпти.\nҚандай бўлмасин, 2001 йил 11 сентябрдаги теракт қурбонлари яқинларига Афғонистон давлати маблағлари ҳисобидан товон пули тўлаш ҳали бошланмади. Бироқ, АҚШ расмийлари бу вазиятдан фойдаланиб қолиши ва афғон давлатининг миллиардлаб долларлари америкаликлар ўртасида тақсимланиши даргумон кўринади.


Айни жараёнда олий таълим даргоҳларини сўнгги технологиялар асосида жиҳозлаш, ўқитиш сифатини янада оширишга қаратилган чора-тадбирлар туфайли соҳада аҳамияти беқиёс ижобий ўзгаришлар кўзга ташланди. Фикримизни Тошкент ахборот технологиялари университети (ТАТУ) фаолияти мисолида давом эттирсак. У Ўзбекистон Республикасида ахборот ва телекоммуникация технологиялари соҳасида кадрлар тайёрловчи етакчи маскан ҳисобланади. ТАТУ — замонавий типдаги, юқори илмий-педагогик салоҳият, таълим коммуникацияларининг кенг турлари, халқаро алоқаларнинг ривожланган тармоғи, жамиятда мутахассислар тайёрлаш даражаси бўйича юксак мавқега эга университетдир.\n— Ахборот-коммуникация технологиялари жадал тараққий этиб бораётган бугунги кунда соҳага билимли, интеллектуал салоҳияти юқори кадрларни тайёрлаб бериш муҳим вазифа саналади, — дейди мазкур олий ўқув юрти ректори, иқтисод фанлари номзоди Ҳаким Муҳитдинов. — Шундан келиб чиқиб, Марказий Осиёда ягона бўлган ноёб ва кенг қамровли ўқув базасини эътиборга олиб, таълим масканимизда бакалавриат, магистратура ҳамда докторантура йўналиши бўйича мутахассислар тайёрланмоқда. Бу борада давлатимиз раҳбарининг 2013 йил 26 мартдаги ахборот технологиялари соҳасида кадрлар тайёрлаш тизимини янада такомиллаштиришга оид қарори муҳим аҳамият касб этаётир.\nАйни пайтда Қарши, Нукус, Самарқанд, Урганч ва Фарғонада филиаллари мавжуд бўлган ўқув даргоҳида бакалаврларни ўқитишнинг 15 йўналиши модернизация қилиниб, саккиз янги йўналишга айлантирилди. Компьютер инжиниринги, дастурий инжиниринг, телекоммуникация технологиялари, телевизион технологиялар, ахборот-коммуникация технологиялари соҳасида касб таълими, иқтисодиёт ва менежмент, ахборотлаштириш ва кутубхоначилик, почта алоқаси технологиялари йўналишлари ана шулар жумласидандир. Магистратура босқичида эса “Электрон ҳукумат тизимини бошқариш” ҳамда “Электрон кутубхона ва архивлар” каби мутахассисликлар ташкил этилди. Шу тариқа эндиликда университетда иқтисодиётнинг барча тармоғи бўйича мутахассислар тайёрланмоқда.\nАлбатта, таълим даргоҳида талабаларга фанларни ўқитишда, аввало, давр талабларидан келиб чиқиб, қайси йўналишлар муҳимлиги инобатга олинаяпти. Шу нуқтаи назардан ҳозиргача бу ерда таълим жараёнига киритилган фанлар сони 115 тага етди. Қолаверса, АКТ соҳасида таҳсил олаётган йигит-қизлар бугунги кунда элликдан зиёд фанни инглиз тилида ўқишаётгани ҳам алоҳида диққатга сазовордир.\nТошкент ахборот технологиялари университети Европа ва Осиёдаги етакчи олий таълим муассасалари, илмий тадқиқот марказлари, нуфузли ташкилот ҳамда компаниялар билан ҳамкорлик ўрнатган. Ўзаро муносабатлар натижасида биргина ўтган йилнинг ўзида университет ва унинг филиалларидан бир гуруҳ профессор-ўқитувчилар Корея Республикаси, Ҳиндистон, Франция, Германия ва бошқа давлатларнинг нуфузли олий таълим муассасалари, ўқув марказларида компьютер ва дастурий инжиниринг, ахборот хавфсизлиги ҳамда телекоммуникация йўналишида малака оширишди. Ҳозирги кунда ТАТУнинг 20 нафар бакалаври, 22 нафар магистри ва 9 нафар докторанти хорижий университетларда таҳсил олаётганини ҳам айтиб ўтиш жоиз.\n— Таълим масканимизда машғулотларни замонавий стандартлар асосида олиб бориш учун мультимедиа ва компьютер ўқув хоналари, “Ўзбектелеком” АК, “ZTE”, “Huawei” ва бошқа етакчи компанияларнинг ўқув лабораториялари, хорижий давлатлар ҳамкорлигида марказлар ташкил қилинган, — дейди ТАТУ маркетинг хизмати бўлими бошлиғи Акбар Нормуродов. — Улар фаолияти халқаро миқёсда ҳам алоҳида эътироф этилаяпти. Хусусан, университетимиздаги Ўзбекистон — Корея ахборот алмашиш маркази 2014 йилда дунёнинг 40 га яқин мамлакатидаги шундай ахборот алмашиш марказлари орасида “Энг фаол” деб топилди ва Корея Республикаси ҳукумати томонидан ажратилган, моддий-техник базасини янгилаш, фаолиятини янада кенгайтириш ва ривожлантириш имкониятини берувчи молиявий маблағни қўлга киритди. Тошкент ахборот технологиялари университети ҳамда унинг ҳудудий филиалларида иқтидорли талабалар билан ишлашга алоҳида эътибор қаратилади. Таълим-тарбия жараёнида талабаларнинг фаоллигини ошириш ва уларнинг интеллектуал салоҳиятини ривожлантириш, иқтидорли ёшларни рағбатлантиришга қаратилган дастур ишлаб чиқилган.\nШу маънода, ҳар йили университет миқёсида талабалар ва ёш олимларнинг ихтироларига бағишланган кўргазмани ташкил этиш ҳам яхши анъанага айланган. Мазкур тадбирларда ёшлар янги ғоялар асосида яратган ишланмаларини малакали мутахассислар, олимлар эътиборига ҳавола қилишади. Яқинда бўлиб ўтган кўргазмада иқтидорли талабаларнинг лойиҳалари қатор номинацияларда муносиб эътироф этилди. Масалан, “Энг яхши мобиль илова” йўналишида талаба Ш. Тоғаевнинг “Obida” android” иловаси, “Энг яхши Windows илова” номинациясида Х. Убайдуллаевнинг “e-Lug‘at” электрон луғат дастури ҳамда “Энг яхши техник ишланма”да Ш. Бегматовнинг “Лабиринт” ва “Android автомобиль” дастурлари ғолибликни қўлга киритди. Тадбирда университетнинг телекоммуникация технологиялари факультети магистранти Икром Пармонов яратган “ТАТУ роботи” деб ном олган масофадан бошқариладиган ноёб қурилма барчада қизиқиш уйғотди.\n— Бу робот юриш, бурилиш, гапириш, ҳаттоки рақсга тушиш қобилиятига эга, — дейди ёш кашфиётчи. — У “Arduino” дастурланадиган аппарат платформасида ишлайди. Масофали бошқарув “Android” тизимидаги “Wi-Fi” орқали амалга оширилади. Яъни роботни мобиль телефон ёрдамида ҳам бошқариш мумкин. Келгусида бу қурилма турли саволларга жавоб берадиган, қўшиқ айтадиган хусусиятлар билан такомиллаштирилади.\nОлий таълим муассасидаги шарт-шароит ҳамда талабаларга қаратилаётган эътибордан амин бўлдикки, юртимизда ёшларнинг пухта билим олиши ва малакали кадр бўлиб шаклланиши учун етарли имкониятлар мавжуд. Буларнинг барчаси Ўзбекистоннинг энг ривожланган давлатлар қаторига чиқиш йўлидаги саъй-ҳаракатлари ифодасидир.\nМазкур рукндаги бошқа мақолалар: « Намликни узоқ сақлайди\tТаълим ва тажриба »


13:05 / 21.11.2019 1081 pdf Ўқиш режими + -\n2. Ушбу таварруқ савдоси шариат бўйича жоиздир. Буни уламолар жумҳури айтган. Чунки аслида савдо мубоҳдир. Аллоҳ таоло: «Ҳолбуки, Аллоҳ тижоратни ҳалол қилган, рибони эса ҳаром қилган», деган. Бу савдода рибонинг қасди ҳам, сурати ҳам йўқ. Одамлар қарзни узиш, уйланиш ва бошқа ишлар учун бунга муҳтождирлар.\nПрезидент Шавкат Мирзиёев Ислом цивилизацияси марказига ташриф буюрди\n10:05 / 21.11.2019 754\n18:05 / 21.11.2019 1192\nИбн Масъуд розияллоҳу анҳудан ривоят қилинадиРасулуллоҳ соллаллоҳу алайҳи васаллам .Аллоҳ ва Расулини яхши кўриш кимни хурсанд қилса, Мусҳафга қараб Қуръон давоми...\n1119 11:25 / 23.09.2020\n549 08:00 / 24.10.2019\n985 08:00 / 06.11.2019\nИлм талаб қилиш ҳақида\nI боб Фақиҳ Абу Лайс Самарқандий раҳимаҳуллоҳ айтадилар .Билгилки, ҳар бир муслим ва муслимага дин ишларида муҳтож бўладиган таҳорат, намоз ва шариатнинг бошқа давоми...\n4091 17:35 / 06.03.2019\n54370 11:58 / 10.10.2018\n67727 11:56 / 10.10.2018\n18204 15:03 / 10.03.2020


Ўзбекистонда порахўр ҳоким ўринбосарлари ва ҳокимлик ҳодимларининг қилмишлари ҳақида маълумот берилди\nАввалроқ Ўзбекистон Бош прокурори Ниғматилла Йўлдошев раислигида коррупциянинг олдини олишга бағишланган йиғилиш ўтказилаётгани ҳақида ёзган эдик.\nЙиғилишда Йўлдошев нутқ сўзламоқда. Бош прокурор нутқида Ўзбекистонда ҳудудлардаги ҳокимликлар ходимлари, ҳудуд раҳбарларининг ўринбосарлари томонидан амалга оширилган коррупцион ҳолатлар ҳақида айтиб ўтди.\nЙўлдоишевнинг маълум қилишича, Юнусобод туман ҳокими ўринбосари З,5 минг, Бувайда туман ҳокими ўринбосари Д. 20 минг, Мирзо Улуғбек туман ҳокимлиги уй - жой ширкатлари уюшмаси раиси А. 35 минг доллар пора билан ушланган. Уларнинг барчаси ерни ноқонуний ажратиб бериш билан шуғулланган.\nШунингдек, Сурхондарёда Шўрчи туман ҳокимлиги ходими тадбиркорга имтиёзли кредит олиб бергани учун хизмат ҳақи эвазига 2 минг доллар талаб қилиб, қўлга киритган. Андижон вилояти ҳокимлиги мутахассиси эса Шаҳрихон туман Силга қарши курашиш диспансери биносини шериклари билан тил бириктириб, тадбиркорлик қилиш учун “ноль” қийматда олган. Лекин у ерда ҳеч қандай иш қилинмай, бино бузилиб, ундан чиққан қурилиши материаллари 760 млн сўмга сотиб юборилган.\nСоя 11 ноябр 2020 00:08\nПорахурлик бизнинг кон-конимизга сингиб кетган иллат.Факат кескин чоралар натижа бериши мумкин.\nПлатина 10 ноябр 2020 19:41\nХокимят вакилларини жавобгарлик масаласида бу сифралар мингдан бири. Барча органлар ожиданиеда караб турибди качон рухсат буларкин деб.\nАсрор 9 ноябр 2020 20:39\nПорахўрлик охирги 15 йил ичида авж олди рахбарлар қўрқмай қолди.Ўзбекистонни ривожланган 20 та давлат орасида бўлишини хохлайман бунинг учун порахўрликка корупцияга қарши қонунларни кучайтириш керак.Ходимлари порахўрлик билан қўлга тушган вилоят хокими бўладими шахар хокимиятими ёки туман хокимияти ми рахбарига хам чора кўриш керак.Порахўр ходими билан бирга қонун олдида рахбари ҳам жавоб бериши керак чунки хечбир ходим рахбарсиз вада қилинган ишини бажара олмайди.Биз эртанги юртимиз келажагини ўйласак порахўрликни илдизини йўқ қилишимиз керак.\nРеалист 7 ноябр 2020 20:27\nхокимларни халқ сайлаши таклифи «менинг фикрим» га\nқўйилган,11мингдан ошиқ овоз тўплаган,лекин ким томонидандир тўхтатилган.\nХолбуки 10минг овоз тўплаган фикр зудлик билан хаётга татбиқ қилиниши керак.\nАгар таклиф бирорта жарима тўғрисида бўлганда «шес секунд»да амалга оширишарди коррупциянерларимиз.\nКимсан 7 ноябр 2020 15:13\nБулар ушлангани тасаввур килинг ушланмагани канча олган Хокимларни сайлаш керак.хоким ишдан кетса командаси хам кетсин.30-40йилдан буён хокимиятда ишлаб юрганлар бор битиб кетган.\nМигрант чол . 7 ноябр 2020 12:12\nПора олиш зам хокимлар уртасида балогатга етганлик конкурсига айланган , канча куп пора олсанг шунча олкишланасан .\nЎзбекистон янгиликлари » Сиёсат » Ўзбекистонда порахўр ҳоким ўринбосарлари ва ҳокимлик ҳодимларининг қилмишлари ҳақида маълумот берилди


Менда таклиф бор: Сифатсиз маҳсулотлар сотувига чек қўйиш зарур...\nМамлакатимизда бозорларимизни сифатли маҳсулотлар билан таъминлаш юзасидан устувор ислоҳотлар амалга оширилмоқда. Айни пайтда дўконларимизда сифат жиҳатидан сертификатланган маҳсулотлар сотувда бўлиб, бундан харидорлар ҳам мамнун. Аммо, айрим “тадбиркорлар” томонидан сифатсиз маҳсулотларни четдан олиб кириб, уларни ички истеъмол бозорларида сотиш ҳолатлари учраб турибди. Айниқса, ачинарлиси, мазкур маҳсулотлар умумтаълим мактаблари ҳамда мактабгача таълим муассасалари атрофида стол қўйиб, болани эътиборини ўзига жалб қиладиган ўрамларда ҳар хил ширинликлар, қандолат маҳсулотларини қуёш тиғида, чангдан очиқ ҳимояланмаган ҳолда сотиб ўтирганлигининг гувоҳи бўламиз.\nЁнидан ўтиб кетаётган боғча боласи ота-онага хархаша қилиб бўлса-да, хоҳлаган ширинликни олиб беришга кўндиради. Мактаб атрофидаги бундай “тадбиркорлар”нинг бозори чаққонлигини айтмасак ҳам бўлади. Шу юзасидан мен таклиф бермоқчи эдим. Жойлардаги мактабгача таълим муассасалари ҳамда умумтаълим мактаблари атрофида махсус рухсати бўлмаган озиқ-овқат, ширинликлар, қандолат маҳсулотлари сотилишини чеклаш, уларга барҳам бериш мақсадга мувофиқ деб ўйлайман. Уй шароитида тайёрланган, қачон тайёрланганлиги номаълум сомса, ширинликлар, салатлар сифат талабларига номувофиқлиги бир қарашдаёқ кўзга яққол ташланади. Бу эса болажонларнинг соғлигига хавф туғдирмаслигига ким кафолат бера олади? Бундай сотувларни қонунан чеклаш имкони борми?\nЧунки, келажагимиз ворислари бўлган фарзандларимизнинг соғлиги ҳар недан устун. Унга бефарқ бўлмаслигимиз, лоқайдлик қилишга йўл қўймаслигимиз зарур, деб биламан.\n“Оила” илмий амалий тадқиқот маркази\nСурхондарё вилояти бошқармаси бошлиғи


Беларуснинг Belavia ширкати ҳафтада 2 марта Минск-Тошкент-Минск рейсини қўяди\n30 октябр 2020, Тошкент вақти: 21:12\nМинск миллий аэропортидаги Belavia ширкати самолётлари\nТошкент халқаро аэропортининг Беларуснинг Belavia авиакомпанияси учоқларига хизмат кўрсатишига оид шартнома имзоланди.\nUzbekistan Airports АЖ Ахборот хизматининг хабар қилишича, аҳоли эҳтиёжи ва Ўзбекистон-Беларусь ўртасида сайёҳликни янада ривожлантириш мақсадида шундай шартнома имзоланган.\nРасмий баёнотда Минск-Тошкент-Минск йўналиши бўйича парвозлар қачондан бошланиши айтилмаган.\n"Коронавирус тарқалиши билан боғлиқ эпидемиологик вазиятнинг барқарорлашишига қараб, Минск-Тошкент-Минск йўналиши бўйича парвозларни ҳафтасига 2 марта амалга ошириш режалаштирилган", деб маълум қилди Uzbekistan Airports ширкати.\nKun.uz Интернет нашрининг ўз манбасига таяниб маълум қилишича, 1 августдан хорижий давлатларга авиарейслар қўйилиши, Belavia компанияси ҳам Тошкентга парвозларни шу кундан бошлаши кутилмоқда.\nBelavia - 1996 йилда ташкил топган Беларусдаги энг йирик авиаширкатдир. Европа, МДҲ ва Осиё давлатларидаги 50 дан ортиқ аэропортларга мунтазам рейсларни амалга оширади.\nБунга қадар Минск – Тошкент – Минск йўналишидаги парвозларни Uzbekistan Airways амалга ошириб келаётган эди.


Эрдўғон Озарбайжонда: газ, Қорабоғ ва Ислом - BBC O'zbek\nЭрдўғон Озарбайжонда: газ, Қорабоғ ва Ислом\nФирдавс Робинсон Мустақил таҳлилчи\nФото муаллифлик ҳуқуқи AzerTac\nТуркия Бош вазири Ражаб Тойиб Эрдўғон сайловлардан кейин Озарбайжонга борди.\nПрезидент Алиев билан учрашувдан сўнг жаноб Эрдўғон журналистларга Туркияда янги сайланган раҳбарнинг Озарбайжонга ташрифи азалий одат эканини айтди.\nГарчи 30 мартда фақат маҳаллий ҳокимиятга сайловлар бўлиб ўтган бўлса ҳам, охирги ойларда қатор коррупцион жанжаллар ва бошқарувдаги партия билан Эрдўғоннинг собиқ иттифоқчиси, ҳозирда ашаддий мухолифи- АҚШда яшовчи Фатхулла Гул ўртасидаги қарама-қаршиликлар манзарасида "Адолат ва тараққиёт партияси"нинг сайловларда кўп овоз олиши бош вазир ва президентнинг бўлажак ғалабаси сифатида баҳоланди.\nТуркияда президентлик сайловлари 10 августда бўлиб ўтиши керак.\nЭрдўғон сайловолди кампанияси ва мамлакат ички ишлари билан банд бўлганида, қўшни давлатларда қатор ўзгаришлар рўй берди.\nУкраина инқирози ва энергетика\nУкраинадаги бўҳрон ва Россия билан Ғарб ўртасидаги муносабатларнинг бузилиши НАТО аъзоси, АҚШ ва Оврўпо Иттифоқининг яқин иттифоқчиси бўлган Туркия учун жиддий геополитик оқибатларни келтириб чиқаради. Шу билан бирга, Туркия Россия билан ҳам яқин иқтисодий алоқаларга эга.\nImage caption Россия ва Украина муаммоси Оврўпонинг энергетика хавфсизлиги бўйича жиддий бош қотиришга мажбур қилди.\nЯнада муҳими, Украина инқирози Оврўпонинг энергетик хавфсизлиги масаласига яна диққатни қаратди. Шунинг учун Эрдўғоннинг Озарбайжонга ташрифи вақти энергетика масаласи асосий мавзу бўлиши кутилган эди.\nТуркиянинг табиий газга эҳтиёжи йилига 47 кубометрни ташкил қилади. Ундан 6,6 миллиардини Туркия Баку-Тбилиси-Арзурум газ қувури орқали Озарбайжондан олади. Бундан ташқари Баку-Тбилиси-Жайҳун нефт қувури орқали кунига 1,2 миллион баррел нефт етказилади.\nОзарбайжон давлат нефтегаз ширкати SOCAR энергетика соҳасида Туркияга катта инвестиция ётқизган. Айни пайтда ширкат Измир шаҳрида нефтни қайта ишлаш заводини қурмоқда.\nТуркия ва Озарбайжон ўртасидаги ҳамкорлик алоқалари Трансанатолия газ қувури (TANAP) қурилиши орқасидан янги муҳим босқичга кўтарилди.\nТахминларга кўра, ушбу янги газ қувури ишга тушса, Оврўпога йилига 16 миллиард кубометр газ етказиб бериш мумкин бўлади.\nПрезидент Алиевнинг сўзларига қараганда, Трансанатолия газ қувури 2018 йилдан, яъни режадан бир йил олдин ишга туширилиши кутилмоқда.\nImage caption Фатхулла Гулен иттифоқчидан Эрдўғоннинг ашаддий душманига айланди.\nТоғли Қорабоғ ва Турк мактабларининг келажаги\nТуркия ва Озарбайжонни энергетик ҳамкорликдан ташқари мустаҳкам икки томонлама муносабатлар боғлайди.\nАлиев ва Эрдўғон ўртасидаги учрашувда яна бир муҳим мавзулардан бири Тоғли Қорабоғ можароси мавзуси бўлди.\nПрезидент Эрдўғон бу сафар ҳам Туркия ҳукумати Озарбайжонга ёрдам беришга тайёр эканлигини билдирди. Эрдўғон Тоғли Қорабоғ бўйича Туркиянинг мавқеи ўзгармаслигини таъкидлади.\nБироқ биргаликдаги матбуот анжуманига йиғилган журналистларни бутунлай бошқа савол қизиқтирди. Аксарият саволлар Озарбайжондаги Турк мактабларининг келажаги ҳақида бўлди. Бу мактабларнинг асосчиси Эрдўғоннинг собиқ ҳамкори, ҳозирда ашаддий рақиби Фатхулла Гулендир.\nЛекин икки сиёсатчи ҳам Эрдўгон Алиевдан бу мактабларни ёпишни сўрадими, деган саволга тўғридан тўғри жавобни четлаб ўтдилар. Президент Алиев ҳеч бир томон икки мамлакат ўртасидаги муносабатлар ёмонлашишини истамаслигини қайд этди холос.\nЖурналистлардан бири бош вазир Эрдўғондан унинг партиясининг Озарбайжондаги "нурчилар" исломий жамияти билан қандай боғлиқлиги бор, деб сўради.\n(Бу жамият турк диний уламоси Саид Нурсий томонидан тузилган. ( "Нурчилар" экстремистик ташкилот сифатида бир қанча мамлакатларда тақиқланган)\nЭрдўғон "нурчилар" ва унинг партияси ўртасида ҳеч қандай алоқа йўқлигини билдирди.\nБироқ Туркия ва Озарбайжон ўртасида ҳам сиёсий, ҳам маданий алоқалар борлигига қарамасдан, икки малакатнинг ҳозирги ҳукуматлари ҳамма масалалар бўйича бир хил фикрда эмаслар.\nИсломнинг сиёсатдаги роли ана шундай баҳсли масалалардан бири ҳисобланади.\nШу билан бирга, Эрдўғоннинг Гулен билан муносабатлари ёмонлашуви орқасидан бу масала яна кун тартибига чиққан.\nВа яқин орада Алиев ҳукумати жаноб Гуленнинг Озарбайжондаги вакиллари фаолиятига нисбатан бирор бир ўзгариш қиладиган бўлса ажабланарли ҳол бўлмайди.


ОИЛА — МУСТАҲКАМ ҚЎРҒОН\nЎзбекистон ХДП Марказий Кенгаши Хотин-қизларнинг ижтимоий-сиёсий фаоллигини ошириш сектори Тошкент вилояти Ўрта Чирчиқ туманида 15 май – Халқаро оила куни муносабати билан тадбир ўтказди.\nУнда сўзга чиққанлар оилаларга қаратилаётган эътибор, ёш оилаларни қўллаб-қувватлаш борасида амалга оширилаётган ишлар хусусида фикр юритишди.\nОтахон-онахонлар ўз ҳаётлари мисолида оилани мустаҳкамлаш, ўзаро ҳурмат, фарзанд тарбияси ҳақидаги тажрибалари билан ўртоқлашишди. Ёш оилаларга маслаҳатлар берилди.\nШунингдек, тадбирда соғлом ва баркамол авлодни тарбиялашда оилаларнинг ўрнини янада кучайтириш, бу борада давлат, нодавлат ҳамда жамоат ташкилотлари ҳамкорлиги масалаларида мулоҳазалар билдирилди, тавсиялар ишлаб чиқилди.\nАна шундай тадбирлардан яна бири Тошкент шаҳар партия кенгаши, шаҳар ҳокимлиги, Хотин-қизлар қўмитаси билан ҳамкорликда Тошкент ихтисослаштирилган хотин-қизлар коллежида ўтказилди.\nМаънавий қадриятларни шакллантиришда, миллатимизга хос бўлган урф-одатларни келажак авлод онгига сингдиришда оиланинг роли ҳақида юридик фанлари доктори Бобоқул Тошев маъруза қилди.\n— Бугунги кунда Тошкент шаҳридаги долзарб муаммолардан бири оилалардаги ажрим масаласидир, — дейди Чилонзор тумани хотин қизлар қўмитаси раиси Нигора Абдураҳимова. — Ажримлар оқибатида вояга етмаган фарзандлар оила меҳридан маҳрум бўляпти. Ажримлар билан боғлиқ муаммоларни ҳал этиш мақсадида қўмитамиз бир қатор ташкилотлар билан биргаликда сайёр судлар ташкил этмоқда. Намунали оилаларнинг вакиллари, кўпни кўрган кексалар, психологлар, ҳуқуқшунослар ёш оилаларга ўз маслаҳатларини беришяпти. Тарғибот тадбирлари натижасида 100 га яқин ажралишнинг олди олинди.\nТадбирда коллеж ўқувчилари томонидан оилавий ажримларнинг мудҳиш оқибатлари ҳақидаги саҳна кўриниши намойиш этилди.


Нангарҳор вилоятининг Ачин туманидаги афғон аскарлари, 29 июл. [Холид Зерай]\nЖАЛОЛОБОД – Бир вақтлар «Ислом давлати» (ИД) Хуросон бўлинмасининг қароргоҳи бўлган Нангарҳор вилоятида ҳаёт ўз маромига қайтар экан, бу ер аҳолиси ўз уйларини қайта тикламоқда.\nАммо, афғон кучлари пароканда бўлган террорчилик гуруҳига босим ўтказишда давом этар экан, гуруҳнинг яқинда содир этилган бир қатор қонли ҳужумларни ўз зиммасига олиши ортидан уларнинг қолган вакилларини таъқиб қилмоқда.\nНангарҳордаги Афғонистон миллий мудофаа ва хавфсизлик кучлари (ANDSF) гуруҳни ортга чекинишга мажбур қилар экан, «ИД Хуросон» 2019 йил ноябр ойида ўз мағлубиятини тан олгани ҳақида баёнот берган.\nГуруҳга қарши олиб борилган давомли операциялар туфайли қолган аъзолар ҳаракати чекланиб, гуруҳнинг даромад манбалари қисқарган, деб хабар берди Бирлашган Миллатлар Ташкилоти кузатувчилари 27 май куни.\n22 сентябр кунги суратда Афғонистоннинг номаълум ҳудудида тўпланган ИД жангарилари акс этган. [Файл]\n«ИД Хуросон» бўлинмасининг аксар жангарилари қўлга олинган ёки ўзлари таслим бўлган, қолганлар эса, жумладан айрим етакчилар афғонистонлик ҳарбийлар таъқибидан қочиб яширинган.\nАвгуст ойида афғон ҳукумати «ИД Хуросон» бош қозиси Абдуллоҳ Ўракзайнинг Афғонистон махсус разведка кучлари томонидан ўлдирилгани ҳақида хабар берган. Воқеа қачон ва қаерда содир бўлгани очиқланмаган.\nЎракзай шу ой бошида «ИД Хуросон» ўз зиммасига олган ва камида 29 кишининг ўлимига сабаб бўлган Жалолободдаги қамоқхонага қарши ҳужум ортида турган, деб хабар беради Миллий хавфсизлик бошқармаси (МХБ).\nШу билан бирга, Афғонистон махсус кучлари шу ой аввалида Кобул университетидаги қонли ҳужумни ташкиллаштирган икки гумондорни қўлга олган ва яна бирини йўқ қилган. Бу ҳақда 16 ноябрь куни расмийлар хабар берганлар.\n«Энг асосий ташаббускор» бўлган Муҳаммад Одил Кобул университетида 2 ноябрь куни содир этилган ва камида 22 кишининг ҳаётига зомин бўлиб, 27 кишини жароҳатлаган ҳужум учун жавобгар. ИД бу ҳужум учун масъулиятни ҳам ўз зиммасига олган эди.\nҲукумат вакилларига кўра, Одил 22 октябрда ғарбий Кобулнинг Дашти Барчий маҳалласидаги Кавсари Дониш таълим марказига қилинган ҳужумни ҳам ташкиллаштирган. Бу худкушлик ҳужумида 24 нафар одам ўлган ва 50 дан ортиқ киши жароҳатланган, уларнинг аксарияти ёш талабалар эди.\nИД аъзоларини қўлга олиш чоралари давом этмоқда, дейди Нангарҳор вилояти бош полициячиси, генерал Ғулом Санаий Станакзай.\n«Икки ярим йил аввал ҳеч ким ИДни мағлуб бўлади, деб ўйламаганди», дейди Станакзай. «Ҳозирда у Нангарҳорга таҳдид солмаяпти.»\n«ИД Шинварий ҳудудида айниқса кучли эди», дея қўшимча қилади у. «Ўз назоратини Пачерагам ва Хогяний туманларига ҳам кенгайтиришга ҳаракат қилди.»\n«ИД-Хуросон Тора-Борада қолишга ҳаракат қилди, у ердаги ғорлар хавфсиз қароргоҳ бўлиб хизмат қилиши мумкин эди, аммо бизнинг ҳарбий кучларимиз ва сафарбарлик гуруҳлари уларни бу ҳудуддан сиқиб чиқарди.»\nANDSF кучлари ИДга шиддатли зарба бергач, уларнинг айрим аъзолари яширинди, юзага чиқиши билан эса қўлга туша бошлади, дейди Нангарҳор вилояти ҳокимининг ўринбосари Ҳабиба Какар.\n«Бизнинг МХБ кучларимиз ҳар ой олиб борилган операциялар давомида ИДнинг бир қатор жангариларини, жумладан муҳим вакилларини ҳам қўлга олишди ва бу тадбирлар давом этмоқда», деди у.\n«ИД жангарилари Нангарҳорда яна пайдо бўлмаслигига ишончим комил», деди у. «Улар шундай қилишга уриняпти, аммо ҳарбий кучларимиз уларнинг кўзини очирмайди.»\nИДга қаршилик: маҳаллий аҳоли нима дейди\nБир вақтлар «ИД Хуросон» бўлинмасига қарши курашган Нангарҳор вилояти аҳолиси нормал ҳаётга қайтмоқда.\n«ИД Хуросон» бўлинмаси 2014 йил охирида Ачин, Ҳаска Мино ва Назиан туманларида пайдо бўлган эди. Бир неча ой ичида террорчилар Нангарҳордаги 12 та қабила бошлиғини ўлдиришган ва бу билан маҳаллий аҳолининг ғазабига дучор бўлган.\n«ИД Кот туманига келиб, катта кўприкда тинч аҳолини қатл қилганидан кейин биз унга қарши чиқишга қарор қилдик», дейди тумандаги Баркотда яшовчи Назар Муҳаммад қабила бошлиқлари ўлимидан кейин ИД Хуросон бўлимига қарши кўтарилган ғалаённи назарда тутиб.\n«Қуролларимизни олиб ИДга қарши жанг қилишни бошладик. Икки ярим йил ичида ИДни тор-мор этиб, Кот туманидан чиқариб юбордик.»\n«Бирлашмаганимизда улар бизни бирма-бир йўқ қилишар эди. Энди тинч ҳаётда яшаётганимиздан мамнунмиз», дейди у.\n«ИД ҳокимиятни қўлга олган вақтлар фалокатли эди», дейди «ИД-Хуросон» туфайли кўпчилик оила аъзолари ва қариндошларини йўқотган қабила оқсоқоли Малак Камин.\n«Одамлар уйини тарк этиб, бошқа жойда ижарада яшашга мажбур бўлди. Кўп қийинчиликларни бошдан ўтказдик, оч-наҳор ухлаган кунларимиз ҳам бўлди», деди у ўз маҳалласини эслаб. «Аллоҳнинг марҳамати билан ИД мағлуб бўлганидан кейин ўз уйларимизга қайтиб, осойишта ҳаётимизни давом эттиряпмиз.»\n«Горгорай ИДнинг қароргоҳларидан бири эди», дейди Ҳаска Мино туманида яшовчи Фазал Муҳаммад Шинварий.\nШинварий «ИД Хуросон» ҳукмронлиги вақтида мина портлаши натижасида вайрон бўлган уйини яқинда тиклаб олган.\n«Бу бозор олти-етти йил аввал гавжум бўлган, аммо ИД келганидан кейин бу ердаги дўконларда базалар, қозихоналар очилган ва одамларни қатл қилган», деди у.\n«Айрим уйлар хароба бўлса-да, у ерда одамлар яшаяпти, чунки уларни ижара уйлардан яхшироқ деб билишади», дейди у. «Энди ИДдан қўрқиш йўқ ва одамлар тинч яшашлари мумкин.»\nИД билан бўлган тўқнашувлар натижасида вайрон бўлган уйларни тиклаш жараёни давом этмоқда, ҳукумат ёрдами билан ИД йўқ қилган ўнлаб уйлар тикланди, дейди Нангарҳор ҳокимининг матбуот котиби Отауллоҳ Хогяний.\n«Ачин ва Кот туманларида аксар одамларнинг уйи қайта қурилди, президентнинг махсус кўрсатмаси бўйича яна кўпи тикланади», деди у.


Инфоурок › Директору, завучу › Другие методич. материалы › Психологическая атмосфера урока (на узбекском языке)\nДарсда қулай психологик иқлим яратишнинг\nМаълумки, педагогик фаолият турли шаклларда амалга оширилиши мумкин. Улар орасида дарс алоҳида ўрин тутади.\nДарс ўқитишнинг асосий шакли сифатида ривож топди, такомиллашди, узоқ ва оғир йўлни босиб ўтди.\nАйни пайтда, такомиллашган замонавий дарс ўқув мақсадлари билан узвий боғлиқлиги, етук аҳлоқий шахсни шакллантириш қўшимча куч талаб қилиши, мақсадга эришиш йўлида ўқитувчининг ўз устида тинмай ишлаши зарурат эканлиги ҳеч кимга сир эмас, албатта.\nДарснинг инсонийлик, одамийлик негизларига асосланганини аввал бошданоқ кузатиш мумкин: ўқитувчи ўқувчиларга самимий табассум билан мурожаат қилади, “бугун биз сиз билан нафақат дарсда, балки ҳаётда ҳам керак бўладиган ахборот билан танишамиз” каби қизиқтирувчи хабар билан бошлайди. Биринчи дақиқаларидан барча ўқувчиларни бир хил қамраб олишга ҳаракат қилади: кучли, ўрта ва ночор ўқувчилар унинг назаридан четда қолмайди. Дарсда дўстлик, бир-бирига тасалли бериш, оқибатда муваффақият мақсадида ҳаракат қилиш муҳити диққат марказида бўлади.\nУслубий адабиётлар таҳлили шуни кўрсатадики, муаммоларни ҳамкорлик ва ҳамжиҳатликда енгишга бўлган ҳаракат, улардаги умумийликни топишга бўлган қизиқишни рағбатлантиришдан иборат.\nТ.С.Шуркова таъкидалганидек, замонавий дарс – бу ҳақиқатни излаш, топиш ва англаб етиш йўлидаги ўқитувчи ва ўқувчининг ҳамкорликдаги ижодий фаолиятидир.\nЗамонавий дарсдаги эзгулик, одамийлик - бу муваффақиятга элтувчи қизиқарли изланиш фаолиятини таъминлашдир. Замонавий дарснинг диққат марказида ўқувчи туради: таълим жараёни эзгуликка суянади, ўқувчиларнинг қизиқишлари ва ҳаракатларига асосланади, талаб ва истакларни рўёбга чиқариш рағбатлантирилади, меҳнат маҳсулидан завқ оладиган ўқув-ижодий ишига жалб этилади, ҳурмат ва қадр-қиммат улуғланади.\nЎқитувчи ва ўқувчининг руҳий ва ҳиссий кайфиятларида намоён бўладиган дарснинг психологик иқлими ҳам муҳим аҳамият касб этади, ҳиссий ва руҳий даражадаги муносабатлар намоён бўлади. Педагогик адабиётларда руҳий иқлим ҳақида етарлича таъриф берилган. А.С.Макаренко: “стиль” ва “тон” тушунчаларига тўхталиб, синфдаги оҳангга асосий урғу берган. Оҳанг тушунчаси остида у қуйидагиларни назарда тутган:\n- «устоз - шогирд» орасидаги дўстона муносабат. Тарбияланувчиларни ич-ичимиздан ёмон кўриб, баъзида “лаънатлашимиз” ҳам мумкин, лекин ташқи қиёфада уларга адолат билан муносабатда бўлишимиз, тенгдошлари орасида уялтирмаслик, хафа қилмаслик, аксинча, ҳимоя остига олишимиз лозим;\n- ички ишончли хотиржамлик намойиши; кўтаринкилик; доимий хурсандчилик; ўзининг ва ўзганинг қадрини билиш ҳисси;\n- жамоа аъзолари ҳимоя остида: ўқувчи ўзини кучсиз ва ёлғиз сезмасин!\n- барчанинг онгли равишда фойдали фаолияти;\n- ҳаракатларда ва сўзлардаги босиқлик.\nТадқиқотлар шуни кўрсатадики, ўқитувчининг дарсда ўзини тутиши, сўзлашув маданияти, услуби, хулқи руҳий иқлимга катта таъсир ўтказади. Ўқитувчининг СЎЗИ асосий мазмун касб этади. Яна А.С.Макаренкога мурожаат қиламиз:\n«… Шундай гапириш керакки, ўқувчилар сизнинг гапингиз орқали иродангиз, маданиятингиз, шахсингизни ҳис этишсин. Бу ишни рўёбга чиқариш учун эса албатта ЎҚИШ керак! Ўқитувчининг касбий камолотида сўз маданияти етакчи ўрин эгаллайди. Бу ўзига хос қийин йўл, бу жабҳада ўқитувчи биринчи навбатда ўз-ўзига жиддий баҳо бера олиши керак!\nИжодий топшириқлар дарс самарадорлигини оширишда катта салоҳиятга эга. Дарс таркибини бойитиш билан бир қаторда уларнинг тарбиявий жиҳати ҳам диққатга сазовор.\nДарснинг муваффақияти жуда кўп омилларга боғлиқ.\nДарсдаги руҳий ҳолатнинг дарс бошланишидан аввал шаклланиши доимо ўқитувчининг диққат марказида бўлиши керак.\nЎз ишига бўлган муносабати, болалар, уларнинг ота-оналари билан қай тарзда сўзлашиши, муваффақиятларидан нечоғлиқ баҳраманд бўлиши, мағлубиятларида таскин бериши, ҳис-туйғуларини қандай намойиш этиши, ўз-ўзини бошқариши – буларнинг барчаси ўқитувчи ва ўқувчи орасидаги муносабатга ўз таъсирини ўтказмай қўймайди.\nҚулай руҳий иқлим яратишнинг қатор омиллари белгиланган:\n- Ўқитувчи хуш кайфият билан дарсга кириши, ўқувчиларга ҳам худди шу ҳолатни “юқтириши” керак!\n- Ўқувчи билан дўстона мулоқот қилиш тўғрисида ўқитувчида табиий истак пайдо бўлиши керак!\n- Ҳар қандай, шу жумладан салбий, эмоционал ҳис-туйғулар нозик тарзда ифода этилиши керак!\n- Ўқувчининг ёш хусусиятлари, шунингдек, педагогик кузатувчанликни ривожлантириши, мослашувчан ва тегишли бир синфда муайян бир вазиятни у ёки бу йўсинда талқин қила олиши керак!\n- Дарснинг энг “портловчи” босқичи – ўқувчининг дарсдаги тартибини назорат қилиш ва изга солиш, билим ва кўникмаларини баҳолаш.\n- Ҳаддан ташқари рағбат ва/ёки жазо зарарлидир.\nМаъқуллаш, рағбатлантириш ўқувчилар томонидан турлича идрок этилади.\n- Таълим ва тарбия шовқин-суронсиз ва жазосиз амалга оширилиши керак (В.А.Сухомлинский.)\n- Дарсдаги психологик ноқулайлик (ўқитувчи учун, сўнг ўқувчи учун) энг аввало профессионал дармонсизлик сабабли юзага келади. Шунинг учун ҳам ўқитувчи ўз устида тинимсиз ишлаши лозим.\n- Дарсга қўнғироқдан бир неча дақиқа аввал келишга одатланиш. Дарсни бошлаш учун “ҳамма нарса” тайёр эканлигига ишонч ҳосил қилиш. Дарсни уюшган турда ташкил этишга эришиш.\n- Синф журналида ўз фани саҳифасини излашга вақт сарфламаслик. Навбатчи ўқувчининг дарс қолдирган ўқувчилари исм фамилиясини стол устида қолдирилишига одатланиш.\n- Дарсни шиддат билан бошлаш. “Уй вазифасини ким бажармади?” қабилидаги саволлар билан дарс бошлашга одатланмаслик. Биринчи ва охирги дақиқагача ўқувчиларни иш билан банд қилиш.\n- Ўқувчиларни дарс материали билан қизиқтириш. Дарс тезлигини назорат қилиш. “Ночор”ларни ўз кучига ишонтириш! Бутун синфни диққат марказида ушлаш. Айниқса, диққати беқарор ўқувчиларга эътибор қаратиш. Иш ритмини бузиш ҳаракатларига чек қўйиш! Чалғиши осон ўқувчиларга саволлар билан тез-тез мурожаат қилиб туриш.\n- баҳоларни изоҳлаш пайтида ўқувчи нималар устида кўпроқ ишлаши кераклигини билиб олиши лозим. Бу уларда интизомни кучайтиради. Ўқувчида “ўқитувчининг кўрсатмаларини албатта бажаришим керак”, деган тушунча ривожлана бошлайди.\n- Дарсни синфнинг ва баъзи ўқувчиларнинг ютуқларига урғу бериб тугатишга одатланинг. Ҳар бир ўқувчи дарсдаги фаолиятидан қониқиш ҳиссини сеза олсин. Итоатсиз ўқувчиларнинг ишларини ҳам (гоҳ-гоҳида) ижобий баҳолашга одатланинг.\n- Дарсни қўнғироқ билан бирга тугатишга одатланинг. Навбатчининг вазифалари ҳақида эслатишни канда қилманг. Ортиқча эслатма беришдан тийилинг.\n- Ёдингизда бўлсин, “интизомни йўлга қўйиш” педагогикада ҳар доим ҳам фойда беравермайдиган бир соҳа бўлиши мумкин.\n- Ўқувчиларнинг ўзларидан ёрдам изланг. Синф қўллаб қувватламайдиган тўполончиларни “бартараф” этиш осонроқ.\n- Бутун бир синф билан низо чиқишига йўл қўйманг. Мабодо бундай “мусибат” бошингизга тушса, у ҳолда тезда муаммонинг ҳал қилиш йўлини излаб топинг. Акс ҳолда...\nХулоса қилиб айтадиган бўлсак, дарснинг руҳий ҳолати кўп жиҳатдан ўқитувчи ва ўқувчининг эзгуликка асосланган мулоқотига боғлиқ.\nНомер материала: 398411


Обама Европа сўзлашувларини давом эттирмоқда\n06 декабр 2020, Тошкент вақти: 04:15\nАҚШ ва Франция раҳбарлари бугун ўз мамлакатлари юзма-юз турган муаммолар ечими борасида ҳамкор ва якдил эканларини таъкидладилар.\nКатта йигирмаликнинг Лондондаги учрашуви эртасига АҚШ президенти Обама Франция ва Германия раҳбарлари билан яккама-якка учрашиб¸ кенг кўламли масалалар муҳокамасига киришди.\nОкеан ортига илк сафарини Лондондан бошлаган Оқ уй раҳбарининг жума кунги иш тартиби¸ вақт имкон бергани қадар¸ учрашув ва сўзлашувлар билан максимум тўлатилган.\nТонгда Франциянинг Страсбург шаҳрига келган Обама¸ дарҳол мезбон Николя Саркози билан учрашиб¸ глобал иқтисодий инқироз мавзуидан тортиб¸ Афғонистонда барқарорлик ўрнатиш чораларига қадар муҳокама қилди.\nУчрашувдан сўнг журналистлар олдига чиққан иккала президент¸ АҚШ ва Европа¸ хусусан Франциянинг аксар масалаларда яқин ҳамкор ва ҳамфикр эканини қайта-қайта таъкидладилар.\nАҚШ ташқи сиëсати ўзгараëтганини таъкидлаган Обама¸ эндиликда Вашингтон мақсади ўз қарор ва позициясини бошқалар¸ хусусан иттифоқчиларга мажбурлаб ўтказиш эмас¸ балки уларга қулоқ солиб¸ ўзаро манфаатли қарор чиқариш эканини қайд этди.\nЖума куни кечқурун бошланадиган НАТО саммитидаги асосий масала Афғонистонда барқарорлик ўрнатиш бўлганиданми¸ президент Обама бу масалага алоҳида тўхталди ва Франциянинг бу борадаги ҳаракатларини юқори баҳолади.\n- Афғонистон масаласида Франция ҳамиша қатъий иттифоқчи бўлиб келмоқда. Биз бугунги учрашувда НАТО даги иттифоқчиларнинг Афғонистондаги миссияни жонлантириш мақсадида ўз иштирокларини кучайтириш имконларини тилга олдик. Бу иштирок фақат ҳарбий эмас¸ балки дипломатия ва тараққиëт соҳасини ҳам кўзда тутади¸ деди президент Обама.\nАйтилишича¸ нафақат Париж ва Берлин¸ балки НАТО га аъзо давлат раҳбарларига қилган баëнотида ҳам Обама айни шу эҳтиëжга алоҳида эътибор қаратади.\nАфғонистондаги ҳозирги 38 минглик қўшинлари сонини яқин келажакда 55 мингга етказишни режалаштираëтган Оқ уй янги маъмурияти¸ НАТО даги иттифоқчиларини ҳам шунга даъват этмоқда.\nАммо бундай сўров¸ Страсбургдаги илк учрашувдаëқ¸ рад этилди.\n- Франция Афғонистонга қўшимча куч юбормайди¸ зотан бу ҳақдаги қарор ўтган йили қабул қилинган¸ дер экан президент Саркози айни пайтда:\n- Биз афғон полицияси¸ ҳарбий полицияси маҳоратини ошириш¸ шунингдек мамлакат иқтисодига ëрдам бериш¸ Афғонистонда янги иш ўринлари яратиш борасида кўпроқ иш қилишга ҳозирмиз. Биз Афғонистонни қайта қуришга ëрдам бераяпмиз. Биз бу мамлакат президентлигига даъвогарлардан бирортасини қўлламаймиз. Биз афғон ëшларининг келажакка эга бўлиш ҳаққини қўллаб-қувватлаймиз¸ деди Николя Саркози.\nСаркози билан учрашувдан сўнг АҚШ президенти 3000 дан ошиқ француз ва немис ëшлари билан ëпиқ спорт комплексида учрашув ўтказди¸ йиғилганлар саволларига жавоб қайтарди.\nШундан сўнг Обама¸ Рейн дарëсини нариги соҳилидаги Баден-Баден шаҳрига ўтиб¸ бу ерда Германия канцлери Ангела Меркел билан яккама-якка учрашув бошлади.\nЖума кечқурун НАТО га аъзо давлат раҳбарлари кечки овқат устида¸ ҳарбий иттифоқ 60 йиллиги муносабати билан ўтказилаëтган тадбирларни бошлаб берадилар.


АБУ ДОВУД РОҲИМАҲУЛЛОҲНИНГ УСТОЗЛАРИ ВА ШОГИРДЛАРИ – oliymahad.uz\nАБУ ДОВУД РОҲИМАҲУЛЛОҲНИНГ УСТОЗЛАРИ ВА ШОГИРДЛАРИ\nУ ЗОТНИНГ ШАЙХЛАРИ\nИмом Абу Довуд роҳимаҳуллоҳ мусулмонлар диёрлари ичида буюк муҳаддислар яшаётган муҳим минтақаларга сафар қилганлар. У зот омонатдор ва ишончли шайхлардан ҳадис эшитдилар. Бу борада жуда ҳам кўп шайхлардан истефода қилдилар. Ибн Ҳажар Асқалоний роҳимаҳуллоҳ Абу Довуднинг Сунан ва бошқа китобларидаги келтирган ҳадисларини эшитган устозлари адади уч юзга яқин эканлигини зикр қилганлар.\nАбу Довуд ҳадис ўрганиш учун борган илм марказларида бир неча олимлар билан учрашганлар, улардан ҳадис ўрганганлар. Абу Довуд ҳадис ўрганган ҳадисшунос олимлардан машхурларини қуйида санаб ўтамиз:\nИмом, фақих, муҳаддис, ҳанбалий мазҳабининг асосчиси Абу Абдуллоҳ Аҳмад ибн Муҳаммад ибн Ҳанбал аш-Шайбоний ал-Марвазий ал-Бағдодий (164-241).\nАбу Закариё Яҳё ибн Маъин ибн Авн ас-Сақафий (в.233).\nАбул Ҳасан Усмон ибн Муҳаммад ибн Абу Шайба Иброҳим ибн Усмон ал-Абси ал-Кофи (в. 239).\nАбу Абдурраҳмон Абдуллоҳ ибн Маслама ибн Қаънаб ал-Қаънабий ал-Хорисий ал-Маданий (в. 211).\nАбул Ҳасан Мусаддад ибн Мусарҳад ал-Асадий ал-Басрий (в. 228).\nАбу Салама Мусо ибн Исмоил ат-Тамимий ал-Манқорий ат-Табузкий (в. 223).\nҲасан ибн Амр ас-Садусий ал-Басарий. Ибн Ҳажар роҳимаҳуллоҳнинг айтишича 230 йилда вафот этган.\nАбу Жаъфар Абдуллоҳ ибн Муҳаммад ибн Али ибн Нуфайл ал-Ҳузаий ал-Ҳамароний (в. 234).\nАбу Довуд роҳимаҳуллоҳ ҳадис ва унга боғлиқ илмларда улуғ мартабага эришдилар. Бу зотнинг илму ирфонларидан баҳраманд бўлиш учун дунёнинг ҳар тарафидан толиби илмлар оқиб кела бошлади. Ҳатто у зотнинг баъзи дарс ҳалқаларида мингдан зиёд кишилар ҳадис эшитар эдилар. Шу боис у зотнинг шогирдлари ададини муайян миқдорга чеклаш мумкин эмас.\nАбу Довуд роҳматуллоҳи алайҳ ўз ҳаётларини ҳадис илмига фидо қилдилар. Бу йўлда кўплаб шогирдлар чиқардилар. У кишининг қўлида таълим олган машҳур шогирдлар орасида Имом Термизий, Имом Насаий, Имом Абу Бакр ибн Абу Довуд, Абу Авона, Абу Бишр Дулобий, Алий ибн Ҳасан ибн Абд, Абу Усома Муҳаммад ибн Абдулмалик, Абу Саид ибн Аъробий, Абу Алий Луълуъий, Абу Бакр ибн Доса, Абу Солим Муҳаммад ибн Саид Жалудий, Абу Амр Аҳмад ибн Алий каби улуғ олимлар бор эди. Абу Довуддан у кишининг шайхи Имом Аҳмад ибн Ҳанбал Атийра ҳадисини ёзиб олган. Бу ҳадисни у киши Абулашар Доримийдан, у отасидан ривоят қилган. Расулуллоҳ соллаллоҳу алайҳ васалламдан Атийра тўғрисида сўралди. У зот уни чиройли санадилар. Ибн Абу Довуд айтади: “Отам шундай деди: “Бу ҳадисни Аҳмад ибн Ҳанбалга айтиб берган эдим, у уни маъқуллади ва: “Бу ҳадис ғарибдир”, деди. Кейин менга: “Ўтириб тур”, деб кириб қоғоз, қалам ва сиёҳдон олиб чиқди-да: “Менга айтиб бер”, деб мендан уни ёзиб олди. Сўнг бошқа куни у билан кўришганимда, унинг олдига Жаъфар ибн Абу Самина келган экан. Аҳмад ибн Ҳанбал унга: “Эй Абу Жаъфар, Абу Довудда бир ғариб ҳадис бор. Ундан ёзиб ол”, деди. Шунда у мендан сўради. Мен унга айтиб бердим”. Атийра ражаб ойида сўйиладиган жонлиқ бўлиб, жоҳилиятда унга амал қилинар, Ислом келгач у насх қилинган эди…\n405 – гуруҳ талабаси\n844900cookie-checkАБУ ДОВУД РОҲИМАҲУЛЛОҲНИНГ УСТОЗЛАРИ ВА ШОГИРДЛАРИno\nОлдингиҚарзнинг луғавий ва истилоҳий маънолариКейингиҚарзни ёзиб қўйиш фазилати


МОБИЛЬ ТЎЛОВЛАР ВАҚТНИ ТЕЖАЙДИ, ҚУЛАЙ ВА ИШОНЧЛИ - Ўзбекистон овози газетаси\nМОБИЛЬ ТЎЛОВЛАР ВАҚТНИ ТЕЖАЙДИ, ҚУЛАЙ ВА ИШОНЧЛИ\nКундалик ҳаётимизни ахборот-коммуникация технологияларисиз тасаввур эта олмаймиз. Улар ҳаётимизга тобора чуқурроқ кириб келиб, одамлар манфаатига хизмат қилмоқда.\nМобиль телефонларнинг қандай афзаллик ва қулайликларга эга эканлигини бугун барчамиз яхши биламиз. Ундан нафақат алоқа воситаси, фото камера, овоз ёзиб олиш ёки MP-3 жиҳози, қолаверса, бугун тўлов воситаси сифатида ҳам фойдаланилмоқда. Бундан кўпчилик ҳозирча бехабар бўлиши мумкин. Аммо «SMS — TО’LOV» тизими ишлаб чиқилиб, нақдсиз тўловларни телефон воситаси ёки интернет, шунингдек, SMS орқали амалга ошириш имконияти яратилди. Бу янги ва қулай бўлган тизим тўғрисида ўқувчиларимизга тўлароқ маълумот бериш мақсадида ушбу тизимни амалиётга жорий этишга масъул бўлган Ўзбекистон Савдо-саноат палатасининг «Call-center» маслаҳат маркази етакчи мутахассиси Алишер Салямовга мурожаат қилдик.\n— «SMS — TО’LOV» тизими орқали турли хил товар ва хизмат турлари учун электрон тўловни амалга ошира оласиз. Бунинг учун сиз «SMS — TО’LOV» тизимида рўйхатдан ўтишингиз ёки ўзингизнинг телефонингизга мавжуд мобиль дастурни ўрнатишингиз лозим. Шундан кейин сизнинг мобиль телефонингиз банкдан олган пластик карточканинг ҳисоб-рақамига уланади.\n«SMS — TО’LOV» пуллик хизматидан фойдаланувчилар қуйидагича рўйхатдан ўтади. Банкда «СМС Информирования» (SMS Хabarnoma) хизматига шахсий UZKARD ёки онлайн пластик карточкаси орқали уланади ҳамда карталар яқиндаги банкоматлар орқали мижознинг телефон рақамига боғланади. Шундан сўнг фойдаланувчи билан кўрсатиладиган хизмат юзасидан унинг розилигига кўра, кейинги ишларни амалга ошириш учун шартнома тузилади.\nЖумладан, «SMS — TО’LOV» мобиль дастурини ўзингизнинг мобиль телефонингизга www.smst.uz расмий cайтидан ёки google play market (android учун) ва appstore (iphone учун) каби расмий манбалар орқали ҳам юклаб олиш имконияти мавжуд. Мобиль дастур ўрнатгандан кейин, логин ва парол киритилиб, яъни (олинган «sms» орқали) умумий таклифнинг якунловчи қарорини олиш учун эса «Я принимаю» (Ҳаммага тушунарли бўлиши учун ҳозирча рус тилида ёзилмоқда) командасини танлаш лозим. Шу вақтнинг ўзида электрон рақамли имзонинг калити сизнинг телефонингизда пайдо бўлади, у телефон экранида кўриниши учун «Далее» тугмаси босилади. Бундан кейин, серверда мижоз телефонидан рўйхатга олиш ҳақида «sms» ёки фойдаланиш учун тайёр дастур олинади ва бош менюдан «настройкага» кирилиб, «профелдан» «kard» деб аталган жойга пластик карточкангизнинг рақамини киритасиз. Сўнгра «сохранит» тугмаси босилади ва шундан сўнг ундан бемалол фойдаланиш мумкин.\n— «SMS — TО’LOV» хизматидан аҳоли савдо-сотиқ ишларида ҳам фойдаланиши мумкинми?\n— Ҳозирда банк томонидан берилган пластик карточкани олиб харидни барчамиз амалга оширмоқдамиз. Эндиликда харид учун савдо шохобчаси, «Минимаркет» ёки «Супермаркет»ларга пластик карточкани олиб боришимизнинг ҳожати қолмайди. Чунки «SMS — TО’LOV» мобиль дастурини ўзингизнинг мобиль телефонингизга ўрнатсангиз бас, бемалол харидни амалга ошириш мумкин. Масалан, бирон савдо шохобчасига бордингиз, олинган маҳсулот суммаси айтилгандан сўнг, ушбу хизмат кўрсатувчи савдо шохобчасининг харидорларга кўринадиган жойга осиб қўйилган махсус касса рақамига телефонимиз орқали айтилган маблағни ўтказамиз. Шунда мобиль телефонимизга ўтказилган маблағни тасдиқловчи маълумот келади. Худди шундай маълумот савдо ходимининг мобиль телефонида ҳам пайдо бўлади. Ушбу тизим аҳолига кўп жиҳатдан қулайлик яратади. Чунки, ҳозирда юртдошларимиз харид чоғида дуч келаётган муаммолар, яъни электр токи йўқ эди, терминалимиздаги карта тўлиб қолди каби турли-туман баҳоналарга ҳам ўрин қолмайди.\nБундан ташқари, ушбу тизим орқали жисмоний шахслардан олинадиган ер ва мол-мулк солиқлари ҳамда коммунал, банк, интернет провайдер хизматларига ва уяли алоқа компанияларига тўловларни амалга ошириш мумкин. Яна шуни айтиб ўтмоқчи эдим. Ушбу «SMS — TО’LOV» тизими бўйича аҳолида саволлар туғиладиган бўлса, 150-60-06 телефонига мурожаат қилишлари мумкин.\nТоштемир ХУДОЙҚУЛОВ суҳбатлашди.\nПАНДЕМИЯНИ ҲАМЖИҲАТЛИКДА ЕНГАМИЗ\nИНСОН ҒУҚУҚЛАРИ КАФОЛАТЛАРИ\nЎзХДП рақамли тизимга мослашяпти


Чиноздаги мудҳиш ЙТҲ иштирокчиси ички ишлар ходими бўлган – Манба | Qalampir.uz\nЧиноздаги мудҳиш ЙТҲ иштирокчиси ички ишлар ходими бўлган – Манба\n3-саҳифа\t14 Сентябрь 16:47 8464\nКеча, 13 сентябрь куни Тошкент вилоятида Nexia-3 ва Lacetti иштирокида юз берган йўл-транспорт ҳодисаси натижасида 4 киши ҳалок бўлгани ҳақида хабар берган эдик. ЙТҲ иштирокчиси бўлган Nexia-3 автомобилининг ҳайдовчиси Ички ишлар органлари ходими бўлган. Бу ҳақда QALAMPIR.UZ манбаси хабар бермоқда.\nМаълум бўлишича, у Олмазор тумани Ички ишлар бўлими ходими бўлган.\nЭслатиб ўтамиз, Тошкент вилоятининг Чиноз туманида содир бўлган ушбу ЙТҲда 4 киши, жумладан Nexia-3 ҳайдовчиси бўлган ички ишлар ходими ҳам вафот этган.\nЙТҲ Чиноз тумани, “Кўтарма” МФЙ ҳудудидан ўтган М-39 “Тошкент-Термиз” автомобиль йўлининг 858-километрида содир бўлган. Nexia-3 ҳайдовчисиؘ – 1986 йилда туғилган Т.С. рул бошқарувини йўқотади ва йўлни иккига ажратиб турувчи бетон тўсиқдан йўлни қарама-қарши томонига ўтиб кетади. Сўнг қаршисидан келаётган ҳайдовчи, 1981 йилда туғилган, Ф.Н. бошқарувидаги Lacetti русумли автомобиль билан тўқнашади.\nНатижада, Nexia-3 русумли автомобиль ҳайдовчиси 34 ёшли Т.С., Lacetti русумли автомобиль ҳайдовчиси 39 ёшли Ф.Н. ҳамда ушбу автомобиль йўловчилари 40 ёшли Э.Х. ва 25-30 ёшлардаги аёл (шахсига аниқлик киритилмоқда) оғир тан жароҳатлари олиб воқеа жойида вафот этади.\n28 Сентябрь 10:15 54853\n28 Сентябрь 15:22 25718\n28 Сентябрь 09:43 24050\n28 Сентябрь 09:27 23936


ИМОМИ РОББОНИЙ АҲМАД ФОРУҚ САРҲАНДИЙ ҚУДДИСА СИРРУҲУ\nИмоми Роббоний раҳматуллоҳи алайҳи ҳижрий 971 сана, милодий 1563 сана шаввол ойининг ўн тўртинчи куни, жумъа кечасида Ҳиндистоннинг Сарҳанд шаҳрида таваллуд топганлар ва ҳижрий 1034 сана, милодий 1625 санада ўша ерда вафот этганлар.\nИмоми Роббоний раҳматуллоҳи алайҳи узун бўйли, буғдой рангли, кулча юзли, қирмизи кўзли ва қора соқолли зот эдилар. У киши ҳазрати Умар розияллоҳу анҳунинг наслларидан эдилар.\nИмоми Роббоний раҳматуллоҳи алайҳи шариат илмларини юксак даражада билишлари билан «иккинчи минг йилликнинг мужаддиди» лақабини олган эдилар. У киши бир йўла Нақшбандия, Қодирия, Чиштия, Суҳравардия, Шетория, Вирдория ва Кубравия каби бир неча тариқатларнинг шайхи эдилар.\nИмоми Роббоний раҳматуллоҳи алайҳининг ёшлик чоғлари шаръий илмларни талаб қилиш билан ўтди. У кишининг оталари катта олим бўлганлари учун хонадонларига ўша пайтнинг забардаст уламолари тез-тез ташриф буюриб турар эдилар. Имоми Роббоний раҳматуллоҳи алайҳи улардан жуда кўп фойдалар олар эдилар.\nИмоми Роббоний раҳматуллоҳи алайҳи тезда Қуръони Каримни тўлиқ ва пухта ёд олдилар. Сўнгра ўз оталаридан турли илмларни ўргана бошладилар. Тез орада у кишининг истеъдодлари намоён бўла бошлади. Кейинроқ ўша пайтнинг илмий марказларидан бири бўлган Сайлакутга сафар қилиб, машҳур олим шайх Камолиддин Кашмирийдан олий даражадаги китобларни хатм қилдилар.\nИмоми Роббоний раҳматуллоҳи алайҳи бошқа олимлардан ҳам дарслар олиб, барча шаръий илмларда пешқадамликни қўлга киритдилар. Кейин бошқа илм марказларига ҳам сафар қилиб, кўпгина фойдаларга эга бўлдилар.\nҲижрий 1008 санада ҳаж сафарига кетаётган Имоми Роббоний раҳматуллоҳи алайҳи Деҳли шаҳрига тушдилар ва ўзларининг эски танишлари шайх Ҳасан Кашмирийдан Нақшбандия тариқати шайхи хожа Муҳаммад Боқий ҳазратларининг Деҳлига келганларини эшитдилар. У киши оталаридан Нақшбандия тариқати мадҳида кўпгина яхши сўзларни эшитган эдилар. Шунинг учун мазкур шайх билан учрашиб, у кишини зиёрат қилишни лозим кўрдилар.\nХожа Муҳаммад Боқий ҳазратлари Имоми Роббоний раҳматуллоҳи алайҳини худди олдиндан келишиб олгандай кутиб олдилар. Бироз суҳбат ва ишоратлардан кейин Имоми Роббоний раҳматуллоҳи алайҳи у кишидан Нақшбандия тариқатини ўрганишга киришдилар.\nАввал Имоми Роббоний раҳматуллоҳи алайҳи шайхга қўл бериб, байъат қилдилар. Шайх у кишини хилватхоналарига олиб кириб, қалбий зикрни талқин қилдилар. Ўша кундан бошлаб Имоми Роббоний раҳматуллоҳи алайҳининг ҳаётларида катта ўзгариш содир бўлди. Ўша ерда икки ярим ой давомида ўз шайхларидан олган илмлари у кишини яна ҳам олий даражаларга кўтарди. Сўнгра Имоми Роббоний раҳматуллоҳи алайҳи Сарҳандга қайтиб кетдилар.\nКўп ўтмай, Имоми Роббоний раҳматуллоҳи алайҳи Деҳлига, ўз шайхларининг ҳузурига яна қайтиб келдилар. Бу сафар шайх у кишига ижозат бериб, халифалик хирқасини кийгиздилар ва толибларга илм, соликларга таълим ва муридларга тарбия беришга рухсат бердилар. Шу билан бирга, ўзларининг хос муридларидан баъзиларини ҳам у кишига топширдилар.\nИмоми Роббоний раҳматуллоҳи алайҳи ўз шайхларининг ҳузурларига учинчи марта йўл олганларида шайх Муҳаммад Боқий ҳазратлари у кишини кутиб олиш учун узоқ масофани босиб, пешвоз чиқдилар ва кўпгина яхшиликлар ҳақида башорат бердилар. Шайх ўзларининг қариб қолганликларини айтиб, тариқат ишларини ҳам, ўз фарзандларини ҳам Имоми Роббоний раҳматуллоҳи алайҳига топширгандек ишора қилдилар.\nИмоми Роббоний раҳматуллоҳи алайҳи шундан кейин бутун умрларини шариат ва тариқат илмларини тарқатишга бағишладилар. У кишининг тариқатга оид асарлари ичида ўз яқинларига ёзган мактублари жамланган «Мактубот» номли китоблари ҳозирги кунгача барча тасаввуф аҳли учун қўлланма бўлиб келмоқда.\nИмоми Роббоний раҳматуллоҳи алайҳи Ислом оламида кенг шуҳрат таратган зотлардан биридирлар. У кишининг илмий асарлари ва қилган ишлари тилларда достон бўлиб кетган. Имоми Роббоний раҳматуллоҳи алайҳига турли олий унвон ва шарафли лақаблар берилган. Чунончи, у кишини «иккинчи минг йилликнинг мужаддиди» ҳам дейдилар.\nАЛ-УРВАТУЛ ВУСҚО ШАЙХ МУҲАММАД МАЪСУМ ҚУДДИСА СИРРУҲУ\nШайх Муҳаммад Маъсум раҳматуллоҳи алайҳи ҳижрий 1007 сана, милодий 1598 санада Ҳиндистоннинг Сарҳанд шаҳрида таваллуд топиб, ҳижрий 1079 сана, милодий 1669 санада ўша ерда вафот этганлар.\nШайх Муҳаммад Маъсум раҳматуллоҳи алайҳи узун бўйли, кулча юзли, буғдой рангли ва кўзларида қирмизи бор зот эдилар. У киши Имоми Роббоний раҳматуллоҳи алайҳининг етти ўғилларидан бири бўлиб, ўз оталарининг бош халифаси ҳам эдилар. Шайх Муҳаммад Маъсум раҳматуллоҳи алайҳи ўзларининг оталарига жуда ҳам ўхшар эдилар.\nШайх Муҳаммад Маъсум раҳматуллоҳи алайҳи ўз оталари Имоми Роббоний раҳматуллоҳи алайҳи устозлари хожа Муҳаммад Боқий ҳазратлари билан топишган кунлари туғилганлар. Шунинг учун ҳам оталари шайх Муҳаммад Маъсум раҳматуллоҳи алайҳи ҳақларида: «Бу ўғлим хайрли ва баракалидир. Зеро, Хожа Боқий ҳазратларига бунинг туғилиши ортидан етишганман», дер эдилар.\nШайх Муҳаммад Маъсум раҳматуллоҳи алайҳи улуғ истеъдод соҳиби эдилар. У киши ўн олти ёшларида барча зоҳирий ва диний илмларни эгаллаб, устозларининг олқишига сазовор бўлганлар ҳамда барчанинг орасида шуҳрат қозонганлар. Шайх Муҳаммад Маъсум раҳматуллоҳи алайҳи математика ва бошқа илмларда ҳам пешқадам эдилар. У киши зоҳиран ҳеч гуноҳ иш қилмаганлари учун «маъсум» лақаби берилганди.\nШайх Муҳаммад Маъсум раҳматуллоҳи алайҳи ўз оталарининг барча илмларини олган, маърифат ва ҳақиқатларини шарҳ қилган ва халифалари бўлган эдилар. Қисқа вақтда шайх Муҳаммад Маъсум раҳматуллоҳи алайҳи вақтнинг қутби ва замоннинг муршиди бўлдилар. Оталарининг ёши улғайиб қолганда, у кишининг шогирдлари ва муридларининг тарбияси ила машғул бўлдилар.\nШайх Муҳаммад Маъсум раҳматуллоҳи алайҳи оталаридан кейин Нақшбандия тариқатининг бош шайхлиги шарафига мушарраф бўлдилар. У кишининг қўлларида араб, ажам ва ҳиндулардан кўплаб кишилар илм олдилар. Тариқат илмлари ҳам ўша кишидан тарқай бошлади.\nШайх Муҳаммад Маъсум раҳматуллоҳи алайҳининг рисолалари оталари Имоми Роббоний раҳматуллоҳи алайҳининг китобларига шарҳ ўрнида келган. Булар уч мужалладдан иборат бўлиб, «Хазинатул улум вал маъориф», «Ал-асрор» ва «Ад-дақоиқ» деб номлангандир.\nШАЙХ САЙФУДДИН ҚУДДИСА СИРРУҲУ\nИмоми Роббонийнинг набиралари, шайх Муҳаммад Маъсум раҳматуллоҳи алайҳининг ўғиллари бўлмиш шайх Сайфуддин раҳматуллоҳи алайҳи ҳижрий 1049 сана, милодий 1639 санада Сарҳандда таваллуд топганлар ва ўша ерда ҳижрий 1096 сана, милодий 1694 санада вафот этганлар.\nШайх Сайфуддин раҳматуллоҳи алайҳи узун бўйли, қорамтир рангли, кулча юзли, кўзлари катта ва соқолларининг икки тарафи бироз сийрак бўлган зот эдилар. У киши зоҳирий ва ботиний илмларга ҳамда зуҳду тақвога соҳиб эдилар. Шайх Сайфуддин раҳматуллоҳи алайҳи Расулуллоҳ соллаллоҳу алайҳи васалламнинг суннатларига эргашишда барчага ўрнак эдилар. У киши ўз қўлларига тушган мол-мулкни муҳтожларга бўлиб беришни афзал кўрар эдилар.\nШайх Сайфуддин раҳматуллоҳи алайҳи аҳли дунё билан бирга бўлмоқни ёқтирмас ва диндор кишиларнинг суҳбатидан завқ олар эдилар. У киши Расулуллоҳ соллаллоҳу алайҳи васалламнинг суннатларига қатъий риоя қилишлари сабабли «суннатни тирилтирувчи» лақаби билан ҳам аталар эдилар.\nШайх Сайфуддин раҳматуллоҳи алайҳининг суҳбатига келганларга ҳар куни лазиз таомлар тортилар эди. Шу тариқа соликлар ҳам моддий, ҳам маънавий озуқа олар эдилар. Бир куни кишилардан бири шайх Сайфуддин раҳматуллоҳи алайҳига бу ҳақда савол бериб:\n«Бу йўлдагилар учун оз емоқ лозим эмасми?» деди.\n«Ғизони оз емоқ кишининг қуввати ва тоқатини озайтиради. Бизнинг тариқатимизнинг пирлари давомли равишда вуқуфи қалбий ва суҳбатлар асосида иш олиб борганлар. Ортиқча риёзат ва очлик ила вужудга машаққат бермоқ баъзи нохуш ҳолатларни юзага чиқаради. Биз бу нарсани иш ҳисобламаймиз. Бизнинг ғоямиз давомли зикр, Аллоҳга йўналмоқ ва суннатга эргашмоқ ҳамда шаръий ишларга машғул бўлмоқдир», дедилар шайх Сайфуддин раҳматуллоҳи алайҳи саволнинг жавобига.\nСАЙЙИД НУРМУҲАММАД БАДАВУНИЙ ҚУДДИСА СИРРУҲУ\nБу зотнинг туғилган ерлари ва йиллари ҳақида маълумотга эга эмасмиз. Аммо ҳижрий 1135 сана, милодий 1722 санада Бадавунда вафот этганлари маълум ва машҳурдир.\nСаййид Нурмуҳаммад Бадавуний раҳматуллоҳи алайҳи ўрта бўйли, қорамтир рангли ва сийрак соқолли бир зот эдилар. У кишининг пешоналарида нур аломати бор эди.\nСаййид Нурмуҳаммад Бадавуний раҳматуллоҳи алайҳи ёшлик чоғлариданоқ ўзларини илм ва тақвога бағишлаган эдилар. У киши сарф, наҳв, мантиқ, ҳадис ва тафсир каби илмларда пешқадам эдилар. Шариат ва тариқат илмларида ўз замонасининг алломаси эдилар.\nСаййид Нурмуҳаммад Бадавуний раҳматуллоҳи алайҳи шайх Сайфуддин раҳматуллоҳи алайҳига шогирд тушдилар ва тез орада у зотнинг халифаларига айландилар.\nСаййид Нурмуҳаммад Бадавуний раҳматуллоҳи алайҳи тақвода юксак даражаларга эришган эдилар. Ўзларига керакли ноннинг унини ҳалолдан топиб, ўзлари хамир қориб, ўзлари нон ёпар ва уни қуритиб олиб, фақат жуда муҳтож бўлганларидагина тановул қилар эдилар.\nСаййид Нурмуҳаммад Бадавуний раҳматуллоҳи алайҳи аҳли дунё билан кўришишдан қочар эдилар. Бирор китобни олсалар, уч кундан кейин мутолаа қилишга киришар эдилар.\nСаййид Нурмуҳаммад Бадавуний раҳматуллоҳи алайҳи қалблардан воқиф эдилар. Ўз шогирдларининг мушкулотларидан доимо хабардор бўлиб, уларни тезда ҳал этар эдилар.\nҲАБИБУЛЛОҲ МАЗҲАР ЖОНИ ЖОНОН ШАМСУДДИН ҚУДДИСА СИРРУҲУ\nБу зотнинг туғилган ва вафот этган ерлари ҳақида маълумотга эга эмасмиз. Аммо туғилган йиллари ҳижрий 1113 сана, милодий 1701 сана, вафот этган йиллари эса ҳижрий 1195 сана, милодий 1781 санадир.\nҲабибуллоҳ Мазҳар Жони Жонон Шамсуддин раҳматуллоҳи алайҳи узун бўйли, ҳайбатли, кулча юзли, буғдой рангли, сийрак соқолли ва маҳобат соҳиби бўлган бир зот эдилар.\nУ киши Муҳаммад ибн Ҳанафий розияллоҳу анҳунинг наслларидан бўлган саййидлардан эдилар.\nҲабибуллоҳ Мазҳар Жони Жонон Шамсуддин раҳматуллоҳи алайҳи ўн олти ёшга кирганларида оталари Мирзажон вафот этдилар. Отадан ажраб қолган Ҳабибуллоҳ Мазҳар Жони Жонон Шамсуддин раҳматуллоҳи алайҳи ўн саккиз ёшларида саййид Муҳаммад Бадавуний раҳматуллоҳи алайҳига байъат қилдилар. У кишининг хизматларида тўрт йил бўлиб, сайри сулук илмини охирига етказдилар. Кейинроқ ўз устозларига халифа бўлиб, хирқа кийдилар.\nҲабибуллоҳ Мазҳар Жони Жонон Шамсуддин раҳматуллоҳи алайҳи ўз устозлари ва шайхларининг вафотларидан кейин бошқа шайхларга ҳам хизмат қилдилар. У киши Нақшбандия, Қодирия, Мужаддидия, Чиштия ва Суҳравардия тариқатлари бўйича изн олиб, изн берганлар.\nҲабибуллоҳ Мазҳар Жони Жонон Шамсуддин раҳматуллоҳи алайҳи ҳижрий 1195 сана, тўққизинчи муҳаррам, жума куни Фотиҳа сурасини ўқиб бўлиб, «Аллоҳ! Аллоҳ!» дея жон таслим қилдилар.\nШОҲ АЛИ АБДУЛЛОҲ ДЕҲЛАВИЙ ҚУДДИСА СИРРУҲУ\nУлуғ шайх Шоҳ Али Абдуллоҳ Деҳлавий раҳматуллоҳи алайҳи ҳижрий 1158 сана, милодий 1745 санада Панжобнинг Вайтала номли ерида таваллуд топдилар ва ҳижрий 1240 сана, милодий 1824 санада Деҳлида вафот этдилар.\nШоҳ Али Абдуллоҳ Деҳлавий раҳматуллоҳи алайҳи ўрта бўйли, қорамтир рангли, сийрак соқолли ва кулча юзли бир зот эдилар. У кишининг насаблари ҳазрати Али розияллоҳу анҳуга мансуб бўлиб, саййидлардан эдилар. Илмда эса нодир алломалардан бўлганлар.\nШоҳ Али Абдуллоҳ Деҳлавий раҳматуллоҳи алайҳининг падари бузурукворлари саййид Абдуллатиф ҳазратлари аҳли фазл кишилардан бўлиб, Қодирия тариқатига мансуб соликлардан эдилар. Саййид Абдуллатиф ҳазратлари бир куни туш кўрсалар, ҳазрати Али розияллоҳу анҳу у кишига:\n«Эй Абдуллатиф! Ҳақ таоло сенга бир ўғил фарзанд беражак. Сен уни исмимиз ила атагин», дебдилар.\nБола туғилганда отаси унга Али Абдуллоҳ деган исмни қўйди. Бола ёшлигидан одоб ва илм йўлида улғайди. У ўн уч ёшга кирганда отаси уни қодирий шайхларга дарсга берди. Шоҳ Абдуллоҳ Деҳлавий раҳматуллоҳи алайҳи айни илм олиш босқичида турганларида устозлари шайх Насруддин ҳазратлари вафот этиб қолдилар. Шунда оталари у кишига:\n«Ўғлим! Бу ерда қолиш тузсиз тош ялаш билан баробар бўлиб қолди. Бошқа бир завқли ва шавқли ерни ахтар», дедилар.\nШоҳ Али Абдуллоҳ Деҳлавий раҳматуллоҳи алайҳи ўн беш ёшларида Ҳабибуллоҳ Мазҳар Жони Жонон Шамсуддин раҳматуллоҳи алайҳининг хизмат ва суҳбатларига кирдилар. Бу устознинг ҳузурларида Нақшбандия тариқатининг сайри сулугини батамом эгалладилар. Кейинчалик саъй-кўшиш қилиб, Қодирия, Чиштия ва Суҳравардия тариқатларидан ҳам дарс олиб, халифа бўлдилар. Устозлари фоний дунёни тарк этганларидан кейин эса у кишининг ўринларини эгалладилар.\nШоҳ Али Абдуллоҳ Деҳлавий раҳматуллоҳи алайҳи: «Нақшбандия йўли тўрт масаладан иборатдир:\nХавотирни даф этмоқ;\nҲузур ҳолининг бардавом бўлмоғи;\nВаридат», дер эдилар.\nШоҳ Али Абдуллоҳ Деҳлавий раҳматуллоҳи алайҳининг муридлари жуда ҳам кўп эди. У киши уларнинг тарбиясини аъло даражада олиб борар эдилар.\nШоҳ Али Абдуллоҳ Деҳлавий раҳматуллоҳи алайҳи ҳижрий 1240 сана, сафар ойининг йигирма иккинчи куни ишроқ вақтида, етмиш икки ёшларида бу дунёни тарк этдилар.\nШоҳ Али Абдуллоҳ Деҳлавий раҳматуллоҳи алайҳи силсила омонатини Ҳабибуллоҳ Мазҳар Жони Жонон Шамсуддин раҳматуллоҳи алайҳидан олган эдилар.\nМАВЛОНО ХОЛИД ЗИЁУДДИН БАҒДОДИЙ ҚУДДИСА СИРРУҲУ\nМавлоно Холид Зиёуддин Бағдодий раҳматуллоҳи алайҳи ҳижрий 1193 сана, милодий 1779 санада Мосил вилоятининг қишлоқларидан бири бўлган Сеҳризорда таваллуд топдилар ва ҳижрий 1242 сана, милодий 1826 санада Шомда вафот этдилар.\nМавлоно Холид Зиёуддин Бағдодий раҳматуллоҳи алайҳи узун бўйли, ҳайбатли жуссали, оқ қирмизи рангли, йирик ва қора кўзли, бурунларининг ўртаси ингичка, сийрак тишли, кулча юзли, катта ва сийрак соқолли, кенг кўкракли, узун қўлли ва маҳобатли бир зот эдилар.\nУ киши ҳазрати Усмон розияллоҳу анҳунинг наслидан эдилар. Ўзлари аллома ва мужаддид эдилар.\nМавлоно Холид Зиёуддин Бағдодий раҳматуллоҳи алайҳи ёшликларидан илмга жуда ҳам қизиққан эдилар. У киши Сулаймония мадрасасида замоннинг улуғ олимларидан сарф, наҳв, фиқҳ, мантиқ, илми калом ва бошқа илмлардан дарс олдилар. Кейинроқ Бағдодда тафсир ва усули ҳадис каби катта илмларни ҳам пухта ўзлаштирдилар. Аммо бу билан ҳам у кишининг илмга бўлган ташналиклари қонмади. Қўшни юртларга бориб, ҳисоб, ҳандаса, истирлоб, ҳайъат каби зоҳирий илмларни ҳам ҳосил қилдилар.\nМавлоно Холид Зиёуддин Бағдодий раҳматуллоҳи алайҳи бу илмларни пухта ўрганиб олганларидан кейин тариқат илмини ўзлаштиришга киришдилар. У киши ҳаж қилиш мақсадида Ҳарамайни Шарифайнига бордилар. Йўлда Шомга кирдилар ва у ерда ҳадиснинг улуғ олимларидан ҳадис илмини ўргандилар. Бир қодирий шайхдан ул тариқатнинг ижозатини олдилар. Сўнгра ҳаж ибодатини адо этдилар.\nМавлоно Холид Зиёуддин Бағдодий раҳматуллоҳи алайҳи ҳаждан қайтишда Сулаймонияга кирдилар. У ерда Муҳаммад Дарвеш Азимободий ҳазратлари билан кўришдилар. У киши мавлоно Холид Зиёуддин Бағдодий раҳматуллоҳи алайҳига Ҳиндистонга бориб, Шоҳ Али Абдуллоҳ Деҳлавий ҳазратларига шогирд тушишни тавсия қилдилар.\nМавлоно Холид Зиёуддин Бағдодий раҳматуллоҳи алайҳи ҳажда юрганларида ҳам баъзи кишилардан худди шу тавсияни олган эдилар. У киши бу тавсияларга амал қилиб, бир йил йўл юриб, Ҳиндистонга етиб бордилар ва Шоҳ Али Абдуллоҳ Деҳлавий ҳазратларига қўл бердилар. У кишининг тарбиясида камолга етдилар.\nШоҳ Али Абдуллоҳ Деҳлавий ҳазратлари мавлоно Холид Зиёуддин Бағдодий раҳматуллоҳи алайҳини жуда ҳам ҳурмат қилар эдилар. У киши бу шогирдлари отининг узангисини тутар ва отга мингазар ҳамда ҳақларига кўпгина мақтов сўзларини айтар эдилар.\nМавлоно Холид Зиёуддин Бағдодий раҳматуллоҳи алайҳи ўз устозлари билан охирги марта кўришганларида у кишидан Нақшбандия, Қодирия, Суҳравардия, Чиштия ва Кубровия тариқатларидан ижозат олдилар.\nМавлоно Холид Зиёуддин Бағдодий раҳматуллоҳи алайҳи ҳижрий 1226 санада яна Сулаймонияга қайтиб келдилар. У киши ўттиз беш ёшларида иршодга бошладилар ва муридлардан қўл олишни йўлга қўйдилар.\nМавлоно Холид Зиёуддин Бағдодий раҳматуллоҳи алайҳи кейин Бағдодга келиб, етти йил давомида талаба етиштирдилар. Кейин Шомга қайтиб, Солиҳия деган жойда даргоҳ қуриб, халқнинг тарбияси билан машғул бўлдилар.\nМавлоно Холид Зиёуддин Бағдодий раҳматуллоҳи алайҳи мужаддид ўлароқ шариат ва тариқатга асри саодат нафасини қайтарган зот эдилар, дейишади тарихчиларимиз.\nМавлоно Холид Зиёуддин Бағдодий раҳматуллоҳи алайҳи Шомнинг Солиҳия номли жойида олтмиш уч ёшларида вафот этдилар.\nТариқат силсилаларини англашимиз учун келтирган Нақшбандия тариқати силсиласини шу ерда тўхтатишимиз ва ақлимиз етганича баъзи бир хулосалар чиқаришимиз лозим бўлади. Чунки силсиланинг шу қисмигача келтирилган ҳамма шайхларни барча эътироф қилади. Уларнинг ҳаммалари бу тариқатнинг буюк вакиллари сифатида эъзозланади. Шунингдек, мазкур азизларимизни бошқаларга ўрнак сифатида тақдим қилишга ҳам арзийди.\nАлбатта, силсиланинг бошида турган Расулуллоҳ соллаллоҳу алайҳи васаллам, у зотнинг икки буюк саҳобалари Абу Бакр Сиддиқ ва Салмон Форсий розияллоҳу анҳумо ва хайру баракасига Расулуллоҳ соллаллоҳу алайҳи васалламнинг ўзлари гувоҳлик берган асрнинг вакиллари бўлмиш Қосим ибн Муҳаммад ва Жаъфар Содиқ розияллоҳу анҳумо ҳақида гапириб ўтиришнинг ҳожати ҳам йўқ. Улар ҳар қандай мулоҳазадан юқори турадилар.\nҚолган йигирма беш шайхнинг таржимаи ҳолларидан баъзи бир хулосалар чиқарсак, тасаввуф ҳақидаги тасаввуримизнинг шайхлар ҳақидаги бобига кўпгина фойдалар келса, ажаб эмас, деган умиддамиз.\nСилсиланинг мазкур шайхлари турли насабга оид зотлардир. Бундан тариқатга шайх бўлиш учун маълум бир насабга мансуб бўлиш шарт эмаслиги келиб чиқади. Чунки шайхлар ичида саййид бўлиб, насаби Расулуллоҳ соллаллоҳу алайҳи васалламга етиб борадиганлари ҳам, шунингдек, ҳазрати Умар ёки ҳазрати Усмон ва ҳазрати Али розияллоҳу анҳумга етиб борадиганлари ҳам, насаби оддий бўлганлари ҳам бор.\nСилсиланинг мазкур шайхлари турли ирқ ва миллатларга мансубдирлар. Бундан тариқат шайхи бўлиш учун маълум бир ирққа ёки миллатга мансуб бўлиш шарт эмаслиги аён бўлади.\nСилсиланинг мазкур шайхлари аввало шариат илмларини яхши ўзлаштириб олиб, кейин тариқатга юзланганлари кўринади. Бундан илмсиз киши, хусусан, шариатни пухта ўрганиб, олим бўлмаган кишилар тариқат шайхи бўлиши мумкин эмаслиги маълум бўлади.\nСилсиланинг мазкур шайхлари турли ижтимоий табақаларга мансуб бўлганлар: баъзилари ўта камбағал бўлсалар, бошқалари Хожа Аҳрор Валийга ўхшаб ўта бой бўлганлар. Баъзилари аслзода оилаларга мансуб бўлсалар, бошқалари етим ҳолда қийналиб ўсганлар. Бундан тариқат шайхи бўладиган зотлар маълум бир ижтимоий табақага хос бўлишлари шарт эмаслиги англанади.\nСилсиланинг мазкур шайхларидан баъзилари ўта хокисор ҳолда, қаттиқ нонни сувга ивитиб еб юрган бўлсалар, бошқалари ўзлари қолиб, муридларига ҳам лаззатли таомлар тарқатишни одат қилганлар.\nСилсиланинг мазкур шайхлари ўз меҳнатлари ва риёзатлари билан шайхлик даражасига етганлар. Баъзи ҳолларда отадан кейин бола тариқат шайхи даражасига кўтарилганда ҳам, бу нарса фақатгина ўзининг меҳнати эвазига бўлган. Ҳеч қачон шайхнинг ўғли бўлгани учун шайх бўлиш йўлга қўйилмаган. Бу ҳолни Имоми Роббонийнинг ўғиллари Муҳаммад Маъсум раҳматуллоҳи алайҳи ва у кишининг ўғиллари мисолида кўрамиз.\nСилсиланинг мазкур шайхлари силсила омонатини бевосита ўз пирларидан олганлар. Фақат Боязид Бистомий раҳматуллоҳи алайҳи силсила омонатини Жаъфар Содиқ розияллоҳу анҳудан маънан олганлар. Ҳазрати Баҳоуддин Нақшбанд раҳматуллоҳи алайҳи эса силсила омонатини зоҳиран саййид Амир Кулол раҳматуллоҳи алайҳидан, ботинан хожа Абдулхолиқ Ғиждувоний раҳматуллоҳи алайҳидан олганлар. Бундан силсилани бевосита рухсат олиш билан ҳам, билвосита – маънавий боғланиш билан ҳам давом эттириш мумкинлиги келиб чиқади.\nАсл тасаввуф китобларида Нақшбандия тариқати силсиласи машойихларининг таржимаи ҳолларини зикр қилиш мавлоно Холид Бағдодийнинг зикрлари билан тўхтайди.\nБунинг бир неча сабаблари бор. Аммо энг бош сабаб шуки, бошқа тариқатлар каби, Нақшбандия тариқатида ҳам мавлоно Холид Зиёуддин Бағдодий раҳматуллоҳи алайҳигача дунё бўйича бир дона тан олинган шайх бўлиб келган. Юқоридаги сатрларда қисқача таржимаи ҳоллари келтирилган буюк зотлар худди ўша мазкур шарафга муяссар бўлган зотлардир. Фақат бир шайхни тутиш ўша пайтларда осон бўлган. Ислом олами бир бутун бўлган. Орада чегаралар бўлмаган, тариқат ишлари авжида бўлган.\nАммо мавлоно Холид Зиёуддин Бағдодий раҳматуллоҳи алайҳининг вақтларидан кейин шароит тамоман ўзгарди. Ислом олами парчаланиб кетди. Исломнинг амалий қисми сусайди. Одамларнинг эътиқоди ҳам сусайди. Бинобарин, тасаввуф масаласида ҳам кўплаб муаммолар пайдо бўлди. Энди битта шайх дунёнинг ҳамма тарафларидаги ўз тариқати мухлисларини идора қилиши қийин бўлиб қолди.\nЭҳтимол, мазкур омиллар туфайлидир ёки бошқа сабабларга кўрадир, ҳар ҳолда баъзи муҳаққиқларнинг таъкидлашларича, мавлоно Холид Зиёуддин Бағдодий раҳматуллоҳи алайҳи ўзларининг бир юз ўн еттита халифаларига иршодга, одамларнинг байъатини қабул қилишга рухсат берганлар.\nБаъзи бир кишилар: «Мавлоно Холид Зиёуддин Бағдодий раҳматуллоҳи алайҳи уч юз кишига иршодга, одамларнинг байъатини қабул қилишга рухсат берганлар», дейдилар.\nАна шу тарзда бошқа тариқатлар каби, Нақшбандия тариқатида ҳам кўпшайхлик вужудга келди. Кези келганда бир шаҳар ёки қишлоқда бир неча нақшбандий шайхлар одамлардан қўл оладиган бўлдилар. Бу ишнинг салбий тарафлари ҳам кўзга кўрина бошлади. Баъзи бир нолойиқ кишилар тариқат шайхи сифатида иш юрита бошладилар.\nОқибатда ҳаммамизга маълум ва машҳур сунний тасаввуфдан оғиш ва турли бидъатларга берилиш каби нохуш ҳолатлар кўпайди. Бу ҳолатнинг аччиғини ҳозиргача татиб келяпмиз.\nДоктор Салжуқ Эройдиннинг «Тасаввуф ва тариқатлар» номли китобида айтилишича, Нақшбандия тариқатининг Расулуллоҳ соллаллоҳу алайҳи васалламга етиб борадиган яна иккита силсиласи бор.\nМазкур икки силсиладан бирининг аввалида:\nҲазрати Али розияллоҳу анҳу;\nИмом Ҳусайн розияллоҳу анҳу;\nИмом Зайнул Обидин;\nИмом Муҳаммад Боқир;\nВа мазкур силсилаларнинг иккинчисининг аввалида:\nИмом Ҳасан Басрий;\nАбу Али Рудборий;\nАбу Али Котиб;\nАбу Усмон Мағрибий бор.\nҲар икки силсила Абу Али Фармадийга келиб бирлашади ва Юсуф Ҳамадонийдан бошлаб аввалги силсила каби давом этади.\nНақшбандия тариқати ўз тарихи давомида бир неча номлар билан аталган.\nБу тариқат Боязид Бистомийга қадар «Сиддиқия» номи билан аталган.\nБистомийдан Ғиждувонийгача «Тайфурия» номи билан аталган.\nҒиждувонийдан Баҳоуддин Нақшбандгача «Хожагония» номи билан аталган.\nБаҳоуддин Нақшбанддан Убайдуллоҳ Аҳроргача «Нақшбандия» номи билан аталган.\nУбайдуллоҳ Аҳрордан Имоми Роббонийгача «Нақшбандия-Аҳрория» номи билан аталган.\nИмоми Роббонийдан Шамсуддин Мазҳаргача «Нақшбандия-Мужаддидия» номи билан аталган.\nШамсуддин Мазҳардан Мавлоно Холидгача «Нақшбандия-Мазҳария» номи билан аталган.\nМавлоно Холиддан «Нақшбандия-Холидия» номи билан аталган.\nКейин эса «Нақшбандия» номининг ўзи собит бўлиб қолган.\nMore in this category: « Эътиқод дурдоналари: ҚУРЪОНИ КАРИМГА ИЙМОН КЕЛТИРИШ БАЁНИ\tИслом тарихи: ҲИЖРИЙ ЕТТИНЧИ ВА САККИЗИНЧИ ЙИЛДАГИ МУҲИМ ҲОДИСАЛАР »


Тошкент вилоятидаги экологик рейд\nЖорий йилнинг 8 февралида. Давлат экология қўмитасининг инспекторлари ўтказган рейд тадбирлари Тошкент вилоятининг Янгийўл туманидаги Гулбаҳор, Самарқанд кўчаси, Д-41, Гулбахор кўчасида жойлашган Қишлоқ хўжалигини механизациялаштириш илмий-тадқиқот институти ҳудудида дарахтларни ноқонуний кесилиш ҳолларини аниқлади.\nИнститут ҳудудини текшириш вақтида давлат инспекторлари 2 та дарахт кесилганини аниқлашди (Чинор - 1 та, Тол - 1 та). Институт ходимлари дарахт кесиш учун тегишли рухсатномаларни тақдим этмадилар.\nШу муносабат билан институт ходимлари томонидан институт инспекторлари ўсимлик дунёсини муҳофаза қилиш ва улардан фойдаланиш соҳасидаги қонун ҳужжатларини бузганлик тўғрисида қонун лойиҳасини ишлаб чиқдилар. Дастлабки ҳисоб-китобларга кўра, экологик зарар 62,94 млн. сўмни ташкил этди.\nҲозирги вақтда ушбу ҳолатлар бўйича материаллар амалдаги қонун ҳужжатларида назарда тутилган чора-тадбирларни қабул қилиш учун ҳуқуқни муҳофаза қилиш органларига топширилди.


Электр энергияси ва табиий газ учун тўлов интизомига ўзгартиш киритилди 26-10-2021, 09:39 | Zamin.uz\n00:30 / 07.02.2019\nИстеъмолчиларга энергия етказиб бериш истеъмолчилар томонидан мурожаат қилинганида 50 фоизлик олдиндан ҳақ тўлаш асосида ҳам амалга оширилади.\nЭлектр энергияси ва табиий газ етказиб бериш ҳамда истеъмол қилиш соҳасида тўлов интизомини янада мустаҳкамлаш, шунингдек, ижро иши юритиш тизимини тубдан такомиллаштириш чора-тадбирлари тўғрисидаги Президент Фармонига ўзгартириш киритилди. Бу ҳақида Адлия вазирлигининг “Ҳуқуқий ахборот” канали маълум қилди.\nОлдиндан ҳақ тўланмаган, 50 фоизлик ҳақ тўлайдиган истеъмолчилар томонидан ой охиригача якуний ҳақ тўланмаганда, мазкур истеъмолчиларга нисбатан электр ва газдан тўлиқ узишгача бўлган чоралар кўрилади. “Замин” янгиликларини “Youtube”да кузатиб боринг\nЯнгиликлар » Жамият » Электр энергияси ва табиий газ учун тўлов интизомига ўзгартиш киритилди


Бир кишнинг ўлими яқинлашди. Ўғилларини чақириб, уларга васият қилди. Катта ўғлини чақириб: "Ўғлим мен бир вақтлар ҳеч кимга айтмасдан хорижлик аёлга уйланганман. Мана бу унинг манзили. У Филиппиндаги мусулмонлар истиқомат қиладиган маҳаллада яшайди. Зиммамдаги масъулиятни адо қилиш учун ўша аёлимнинг олдига бор", деди ва кўп ўтмай оламдан кўз юмди. Отасининг вафотидан сўнг мерос тақсимлаш маҳкамасида отанинг болалари йиғилди. Қози меросни тақсимлаётган пайтда отаси айтган васият катта фарзанднинг ёдига тушди ва қозига меросга ҳақли бўлган яна бир аёл борлигини ва у хорижда яшашини айтди. Қози ўша аёл келмагунча мерос тақсимланмаслигини билдирди.\nКатта фарзанд Филиппинга учиб борди ва отаси берган манзил бўйича ҳалиги аёлни қидирди. Минг машаққат ва қийинчиликдан сўнг унинг манзилини топди ва эшикни тақиллатди. Ўранган аёл эшикни очиб, "Хуш келибсиз. Мен сизни танидим. Мен сизнинг отангизнинг хотиниман. Отангиз ўлгани ҳақидаги хабар менга етиб келди. Аллоҳнинг иродаси экан", деди. Йигит "Мен сизни ўзим билан олиб кетгани келдим. Отамнинг меросларин тақсимлаётган эдик. Маҳкама қозиси сиз келмагунча меросни тақсимламаслигини айтди. Шунга сизни ўзим билан Риёзга олиб кетаман", деди ва аёлни Риёз шаҳрига олиб келди. Аёлга меросдан 800 минг реол (267 минг доллар) улуш тегди. Аёл катта фарзанддан Умрани адо қилиши учун Маккага олиб боришини илтимос қилди. Сўнг биргаликда бориб умра қилди ва Жидда аэропортидан Филипинга учиб кетди.\nОрадан тўрт йил ўтиб катта фарзанд отасининг хотинини яъни ўгай онасини соғиниб зиёрати учун Филипинга келди. Манзилга етиб келганда, қараса яна ўша эски кўримсиз камтарона қурилган уй. Уйга киргач ўгай онасидан нима учун қўлида шунча маблағ бўла туриб, фаровон яшаш ўрнига оддий ва содда ҳаёт кечираётганини сўради. Аёл катта фарзандни шаҳар марказига олиб борди ва у ердаги Катта исломий марказни кўрсатди. Марказда минглаб ёш талабалар Қуръон ёдлаш, араб тили тўгаракларига қатнаётганини ва марказ олдида "Етимларни оталиққа олиш" ташкилотини кўриб ҳайратланди. Марказнинг устидаги ёзувни кўриб ҳайрати янада ошди. Чунки Марказ раҳматли отасининг номи билан номланган эди. Аёл катта фарзандга: "Меросдан менга етган пулнинг барчасини мана шу марказга сарфлаб, бу марказни отангизни номига садақайи жория қилиб қўйдим", деди. Катта фарзанд бу аёлнинг эрига бўлган садоқатини кўриб йиғлади ва ўз юртига қайтгач укаларини йиғиб отасидан қолган 5 миллион реол(1 миллион 667 минг доллар)ни барчасини йиғиб, етим-есир, бева-бечора ва толиби илмларга ғамхўрлик қиладиган бир нечта хайрия жамғармаларини ташкил қилди ва уларни отасининг номига садақайи жория қилиб қўйди.\nФилиппинлик муслима аёл ўзининг гўзал хулқи ва тақвоси билан марҳум эрининг болаларига охиратни дунёдан устун қўйишни ўргантган эди.\nОдилхон қори Юнусхон ўғли таржимаси


Феруза Бабашеванинг депутатлик ваколатлари муддатидан илгари тугатилди – Газета.uz\nИжтимоий тармоқларда тарқалган беҳаё видео ортидан Феруза Бабашеванинг депутатлик ваколатлари муддатидан илгари тугатилди. Ўрта Чирчиқ тумани Кенгашининг навбатдан ташқари сессияси унинг ҳамкасблари ташаббуси билан чақирилган ҳамда тегишли қарорни 24 нафар депутатдан 23 нафари қўллаб-қувватлаган.\nLotinchada 3 декабр 2021, 16:55 Сиёсат\nЎзбекистон ХДП туман кенгаши раиси, танқидий чиқишлари билан танилган Феруза Бабашеванинг номаълум эркак билан тўшакда ётгани акс этган видеролавҳа тарқалиши ортидан унинг депутатлик ваколатлари муддатидан илгари тугатилди.\nМазкур масала Халқ депутатлари Ўрта Чирчиқ тумани Кенгашининг навбатдан ташқари сессиясида кўриб чиқилган.\nТуман ҳокимлиги хабарига кўра, мазкур сессия Кенгаш депутатларнинг ташаббуси билан чақирилган.\nУнда фақат битта масала, туман Кенгашининг 30-«Уйшун» сайлов округидан сайланган депутатнинг ваколатини тугатиш масаласи кўрилган.\nСессия ишида Халқ депутатлари туман Кенгаши «Регламент ва депутатлик одоби масалалари бўйича доимий комиссия» раиси Дилором Зулёрованинг ахбороти эшитилган.\nКомиссия раисининг ахбороти ва депутатларнинг қўшимча таклиф, фикр-мулоҳазалари инобатга олинган ҳамда қарорни сессияда қатнашган 24 нафар депутатдан 23 нафари ёқлаб овоз берган.\nЭслатиб ўтамиз, аввалроқ, Ўртачирчиқ туман Халқ депутатлари Кенгаши ёпиқ мажлисда прокурор тақдимномасига кўра депутат Феруза Бабашевани дахлсизлик ҳуқуқидан ҳам маҳрум қилганди.\nБунга қадар «Газета.uz» депутат Феруза Бабашеванинг атрофида нималар содир бўлаётгани ҳақида батафсил ёзганди.\nУнда, 9 ноябрь куни прокуратура маҳаллий депутат Феруза Бабашевани «Агробанк» бошқарма бошлиғининг аризаси туфайли дахлсизлик ҳуқуқидан маҳрум қилиш тўғрисида тақдимнома киритгани қайд этилганди.\nШундан сўнг, бир неча кундан сўнг ижтимоий тармоқларда октябрь ойи бошида тасвирга олинган ва депутатнинг эркак киши билан тўшакдаги ҳолати акс этган тасвирлар пайдо бўлди. Феруза Бабашева вилоят ИИББ ходимларини таҳдид қилиш ва босим уюштиришда айблаганди.\nЖамоатчилик депутатни ҳимоя қилиб чиқди. ХДП шахсий ҳаётга аралашишга йўл қўйиб бўлмаслигини эслатди.\n«Газета.uz» 2 624\nФеруза Бабашева депутатлик дахлсизлигидан маҳрум қилинди 23 ноябр 2021, 10:08


Ўзбекистон – Туркия бизнес форуми – мулоқот ва ғоялар алмашинуви учун самарали майдонча\nТуркия ҳукумати делегациясининг Ўзбекистонга ташрифи доирасида Тошкент шаҳрида Ўзбекистон – Туркия бизнес-форуми бўлиб ўтди.\nТадбирда Ўзбекистон Республикаси Бош вазирининг ўринбосари – инвестициялар ва ташқи савдо вазири С.Умурзаков, Туркия Республикаси вице-президенти Ф.Октай, Ўзбекистон томонидан тегишли вазирлик, идора ва тармоқ бирлашмалари раҳбарлари, шунингдек, икки мамлакат ишбилармон доираларининг 250 дан ортиқ вакиллари иштирок этди.\nФорум очилиши маросимида Ўзбекистон ва Туркия делегациялари раҳбарлари, шунингдек, икки мамлакат савдо-саноат палаталари раҳбарлари сўзга чиқдилар.\nЧиқишлар давомида тадбиркорликни қўллаб-қувватлаш ва инвесторлар учун қулай муҳит яратиш бўйича кўрилаётган чора-тадбирлар ҳақида сўз борди. Солиққа солиш соҳасини ислоҳ қилиш, иқтисодиётнинг шаффофлигини ошириш, ер участкалари ажратиш тартиб-қоидаларини такомиллаштириш, хорижий инвесторларни ҳуқуқий ҳимоя қилиш механизмлари ва бошқа соҳаларда эришилган ютуқлар санаб ўтилди. Турк саноатчилари ва тадбиркорларининг Ўзбекистон иқтисодиётининг енгил саноат, қурилиш, хизмат кўрсатиш, қишлоқ хўжалиги, қурилиш материаллари ишлаб чиқариш, электротехника ва бошқа соҳаларида ўзбекистонлик шериклар билан ишбилармонлик алоқаларини ривожлантиришда эришган муваффақиятлари алоҳида таъкидланди.\nМамлакатда ўз фаолиятини амалга ошираётган ҳар бир турк инвестори билан лойиҳаларни ҳаётга татбиқ этиш жараёнида ҳар томонлама қўллаб-қувватлаш борасида иш олиб борилаётганлиги таъкидланди. Бундан ташқари, Туркия инвестицияларини жалб этиш ва Туркия бизнесининг Ўзбекистон бозоридаги ўрнини мустаҳкамлаш учун қўшимча заҳира ва имкониятлар ўрганилмоқда.\nФорум доирасида вазирлик, идора ва тармоқ бирлашмалари раҳбарларининг тақдимотлари бўлиб ўтди. Уларда турк компаниялари билан келгусида биргаликда рўёбга чиқариш учун энергетика, туризм, енгил саноат, қишлоқ хўжалиги, қурилиш материаллари ишлаб чиқариш, фармацевтика, кимё саноати ва бошқа қатор йўналишлардаги истиқболли лойиҳалар тақдим қилинди.\nИкки мамлакат делегациялари раҳбарлари ишбилармон доиралар вакилларини қўшма лойиҳаларни амалга ошириш ва ўзаро манфаатли савдо шартномаларини тузиш бўйича аниқ келишувларга эришиш мақсадида фаол ҳамкорлик қилишга чақирди.\nФорум якунлари бўйича умумий қиймати 679 млн. долларга тенг бўлган 25 та ҳужжат имзоланди, шу жумладан, умумий қиймати 514,7 млн. долларга тенг бўлган 10 та инвестиция лойиҳаси бўйича ҳужжатлар ҳамда 165,2 млн. долларлик 15 та савдо шартномалари имзоланди.